text:
Jya wemera kugororwa n’igihano Yehova aguhaye
“Uzanyoboza inama zawe, kandi nyuma yaho uzangeza ku cyubahiro.”—ZAB 73:24.
1, 2. (a) Ni iki dusabwa kugira ngo tugirane imishyikirano myiza na Yehova? (b) Gusuzuma inkuru zo mu Byanditswe zigaragaza ukuntu abantu bitabiriye igihano cy’Imana biri butumarire iki?
“JYEWEHO, kwegera Imana ni byo byiza kuri jye. Yehova, we Mwami w’Ikirenga, ni we nagize ubuhungiro bwanjye” (Zab 73:28). Muri ayo magambo, umwanditsi wa zaburi yagaragaje ko yiringiraga Imana. Ni iki cyatumye agera kuri uwo mwanzuro ukomeye? Uwo mwanditsi wa zaburi yabanje kumva ababaye cyane igihe yitegerezaga ukuntu abantu babi bari bafite amahoro. Yaravuze ati “umutima wanjye nawereje ubusa; kandi nakarabiye ubusa ibiganza byanjye ngaragaza ko ndi umwere” (Zab 73:2, 3, 13, 21). Icyakora, igihe yajyaga mu “rusengero rukomeye rw’Imana” byatumye ahindura imitekerereze ye, kandi akomeza kugirana imishyikirano ya bugufi n’Imana (Zab 73:16-18). Ibyo byigishije uwo muntu watinyaga Imana isomo ry’ingenzi rikurikira: kuba hamwe n’abagize ubwoko bw’Imana, kwemera inama no kuyikurikiza ni iby’ingenzi kugira ngo umuntu agirane imishyikirano ya bugufi na Yehova.—Zab 73:24.
2 Natwe twifuza kugirana imishyikirano ya bugufi n’Imana nzima kandi y’ukuri. Kugira ngo tubigereho, tugomba kwemera kugororwa n’inama itugira cyangwa igihano iduha, bityo tukaba abantu yishimira. Mu bihe bya kera Imana yagiye iha abantu n’amahanga uburyo bwo kwemera igihano cyayo ibigiranye imbabazi. Inkuru zivuga uko babyitabiriye zanditswe muri Bibiliya kugira ngo ‘zitwigishe’ kandi ‘zitubere umuburo twebwe abasohoreweho n’imperuka y’ibihe’ (Rom 15:4; 1 Kor 10:11). Gusuzuma izo nkuru biri butume dusobanukirwa imico ya Yehova, kandi bitwereke inyungu dushobora kubona mu gihe twemeye kugororwa na we.
UKO UMUBUMBYI AKORESHA UBUBASHA BWE
3. Muri Yesaya 64:8 no muri Yeremiya 18:1-6 hagaragaza hate ububasha Yehova afite ku bantu? (Reba ifoto ibimburira iki gice.)
3 Muri Yesaya 64:8 hasobanura mu buryo bw’ikigereranyo ububasha Yehova afite ku bantu n’amahanga, hagira hati “Yehova, uri Data. Turi ibumba nawe ukaba Umubumbyi wacu. Twese turi umurimo w’amaboko yawe.” Umubumbyi aba afite ububasha busesuye bwo gufata ibumba akarikoramo igikoresho cyose ashatse. Iryo bumba nta cyo ryabikoraho. Uko ni na ko bimeze ku birebana n’umuntu n’Imana. Umuntu ntashobora kugisha Imana impaka, nk’uko ibumba na ryo ridashobora kugisha impaka umubumbyi.—Soma muri Yeremiya 18:1-6.
4. Ese Imana ibumba abantu cyangwa amahanga uko yishakiye? Sobanura.
4 Yehova yagaragarije Isirayeli ya kera ko yari afite ububasha bwo kubakorera nk’ibyo umubumbyi akorera ibumba. Ariko kandi, Yehova afite aho atandukaniye n’umubumbyi. Umubumbyi ashobora kuvana mu mugoma igikoresho cyose ashatse. Ese Yehova abumba abantu cyangwa amahanga uko yishakiye, bamwe akabagira beza, abandi akabagira babi? Bibiliya igaragaza ko atari ko biri. Yehova yahaye abantu impano nziza cyane yo kwihitiramo ibibanogeye. Ntakoresha ububasha bwe bw’ikirenga mu buryo butesha agaciro iyo mpano. Abantu baba bagomba kwihitiramo kugororwa n’Umuremyi, ari we Yehova.—Soma muri Yeremiya 18:7-10.
5. Yehova akora iki iyo abantu banze ko abagorora?
5 Bigenda bite iyo abantu binangiye bakanga kugororwa n’Umubumbyi Mukuru? Icyo gihe se, Imana ikoresha ite ububasha bwayo? Tekereza uko byagenda ibumba ribaye ridakwiriye kugira ngo umubumbyi arikoremo igikoresho ashaka. Icyo gihe yaribumbamo ikindi gikoresho cyangwa akarita. Ariko kandi, akenshi iyo ibumba ritagize akamaro, umubumbyi ni we uba ufite ikosa. Uko si ko bimeze ku Mubumbyi wacu (Guteg 32:4). Iyo umuntu atemeye ko Yehova amugorora, uwo muntu ni we uba ufite ikosa. Yehova akoresha ububasha afite ku bantu bugereranywa n’ubw’umubumbyi, akabagorora akurikije uko bitwara mu gihe abagorora. Abemera ko abagorora bavamo ibikoresho bifite akamaro. Urugero, Abakristo basutsweho umwuka ni ‘inzabya z’imbabazi’ zabumbwemo ‘inzabya zikoreshwa iby’icyubahiro.’ Ku rundi ruhande, abinangira bakanga kumvira Imana, amaherezo baba ‘inzabya z’umujinya zikwiriye kurimbuka.’—Rom 9:19-23.
6, 7. Ni mu buhe buryo butandukanye Umwami Dawidi n’Umwami Sawuli bitabiriye inama Yehova yabahaye?
6 Yehova ashobora kugorora abantu abaha inama cyangwa igihano. Dushobora kubona ukuntu akoresha ububasha bwe ku bantu agorora, dusuzumye uko yagoroye abami babiri ba mbere ba Isirayeli, ari bo Sawuli na Dawidi. Igihe Umwami Dawidi yasambanaga na Batisheba, ibyo yakoze byamugizeho ingaruka, bizigira no ku bandi. Nubwo Dawidi yari umwami, ntibyabujije Yehova kumuhana atajenjetse. Imana yohereje umuhanuzi wayo Natani kwa Dawidi amushyiriye ubutumwa bukomeye (2 Sam 12:1-12). Dawidi yabyitwayemo ate? Ibyo yakoze byaramubabaje cyane maze arihana. Imana yagiriye Dawidi imbabazi.—Soma muri 2 Samweli 12:13.
7 Ibinyuranye n’ibyo, uwo Umwami Dawidi yasimbuye, ari we Sawuli, yanze kumvira inama. Yehova yari yarategetse Sawuli binyuze ku muhanuzi Samweli ko yagombaga kurimbura Abamaleki bose n’amatungo yabo. Sawuli ntiyumviye iryo tegeko ry’Imana. Yarokoye Umwami Agagi, kandi arokora n’amatungo yari yatoranyije. Kubera iki? Ku ruhande rumwe, yabikoze bitewe n’uko yashakaga kwihesha ikuzo (1 Sam 15:1-3, 7-9, 12). Igihe Sawuli yahabwaga inama, yagombaga kureka kwinangira, bityo akemera ko Umubumbyi Mukuru amugorora. Nyamara, Sawuli yanze kugororwa kandi atangira kwisobanura. Yatekereje ko ibyo yari yakoze byari byemewe yitwaje ko yashoboraga gutanga ayo matungo ho igitambo, maze apfobya inama Samweli yari amuhaye. Yehova yanze ko Sawuli akomeza kuba umwami, kandi ntiyongeye kugirana imishyikirano myiza n’Imana y’ukuri.—Soma muri 1 Samweli 15:13-15, 20-23.
IMANA NTIROBANURA KU BUTONI
8. Uburyo ishyanga rya Isirayeli ryitwaye igihe Yehova yarigororaga, bitwigisha iki?
8 Abantu si bo bonyine Yehova aha uburyo bwo kwemera kugororwa na we, ahubwo abuha n’amahanga. Mu mwaka wa 1513 Mbere ya Yesu, Abisirayeli bavanywe mu bubata bwa Egiputa maze bagirana isezerano n’Imana. Isirayeli yari ishyanga yitoranyirije kandi yari ifite imigisha yo kugororwa n’Imana. Yari imeze nk’ibumba riri ku ruziga rw’Umubumbyi Mukuru. Icyakora, abari bagize iryo shyanga bakomeje gukora ibintu bibi mu maso ya Yehova, ndetse basenga imana z’amahanga yari abakikije. Yehova yagiye abatumaho abahanuzi kugira ngo bisubireho, ariko ntibumvira (Yer 35:12-15). Abisirayeli bahawe igihano gikomeye bitewe no kwinangira kwabo. Kimwe n’urwabya rwari rukwiriye kurimbuka, ubwami bwo mu majyaruguru bwari bugizwe n’imiryango icumi bwigaruriwe n’Abashuri, kandi ubwami bwo mu majyepfo bwari bugizwe n’imiryango ibiri na bwo bwigaruriwe n’Abanyababuloni. Ibyo byagombye kuduha isomo rikomeye. Kugira ngo twungukirwe n’ibyo Yehova akora ashaka kutugorora, tugomba kubyemera.
9, 10. Abantu b’i Nineve bitabiriye bate umuburo w’Imana?
9 Nanone kandi, Yehova yahaye abantu b’i Nineve, umurwa mukuru wa Ashuri, uburyo bwo kumvira umuburo we. Ijambo rye ryageze kuri Yona rigira riti “haguruka ujye mu mugi munini wa Nineve ubaburire, ubabwire ko ibibi byabo byazamutse bikangeraho.” Nineve yari yaraciriwe urubanza rwo kurimbuka.—Yona 1:1, 2; 3:1-4.
10 Nyamara kandi, igihe Yona yabwiraga abantu b’i Nineve ko bari bagiye kurimburwa, ‘bizeye Imana, batangaza ko abantu bose biyiriza ubusa kandi bakambara ibigunira, guhera ku ukomeye muri bo kugeza ku woroheje.’ Umwami wabo ‘yahagurutse ku ntebe ye y’ubwami, yiyambura imyambaro ya cyami, yambara ibigunira, yicara mu ivu.’ Abantu b’i Nineve bemeye kugororwa na Yehova maze barihana. Ibyo byatumye Yehova atabateza ibyago.—Yona 3:5-10.
11. Ibyo Yehova yakoreye Abisirayeli n’abantu b’i Nineve bigaragaza uwuhe muco we?
11 Kuba Isirayeli yari ishyanga Yehova yitoranyirije ntibyatumye atayihana. Ku rundi ruhande, abantu b’i Nineve bo ntibari baragiranye isezerano n’Imana. Ariko kandi, Yehova yabagejejeho ubutumwa bwe bw’urubanza kandi igihe babaga nk’ibumba ryiza mu ntoki ze, yarabababariye. Izo ngero zombi zigaragaza ko Yehova Imana yacu ‘atagira uwo arenganya.’—Guteg 10:17.
YEHOVA ASHYIRA MU GACIRO KANDI AGAHUZA N’IMIMERERE
12, 13. (a) Kuki Imana yisubiraho iyo abantu bemeye ko ibagorora? (b) Kuba Yehova “yisubiraho” byagize izihe ngaruka kuri Sawuli? Byamariye iki abantu b’i Nineve?
12 Uburyo Imana iba yiteguye kutugororamo butwereka ko ishyira mu gaciro kandi ko ihuza n’imimerere. Ibyo bigaragazwa n’ibintu Yehova yagiye yiyemeza gukorera abantu akurikije amahame ye akiranuka, ariko nyuma yaho akabihindura bitewe n’imyifatire yabo. Ku birebana n’umwami wa mbere wa Isirayeli, ari we Sawuli, Ibyanditswe bivuga ko Yehova ‘yicujije kuba yaramwimitse ngo abe umwami’ (1 Sam 15:11). Muri Bibiliya harimo inkuru igaragaza uko byagenze igihe abantu b’i Nineve bihanaga bakareka ibibi bakoraga, igira iti “Imana y’ukuri yisubiraho ireka ibyago yari yavuze ko iri bubateze; ntiyabibateza.”—Yona 3:10.
13 Yehova yabanje kwemera Sawuli igihe yamutoranyaga kugira ngo abe umwami wa Isirayeli, ariko nyuma yaho aza kumwanga. Ibyo ntibyatewe n’uko Yehova yari yaribeshye igihe yatoranyaga Sawuli, ahubwo byatewe n’uko uwo mwami yabuze ukwizera kandi akanga kumvira. Imana y’ukuri yisubiyeho ireka guhana abantu b’i Nineve; yahinduye ibyo yari igambiriye kubakorera. Kumenya ko Yehova Umubumbyi wacu ashyira mu gaciro, ahuza n’imimerere, agira neza, ababarira, kandi ko aba yiteguye kwisubiraho mu gihe abakoze ibyaha bihannye, biraduhumuriza rwose!
NTITUKANGE IGIHANO CYA YEHOVA
14. (a) Yehova atugorora ate muri iki gihe? (b) Twagombye kwitwara dute mu gihe Imana ishatse kutugorora?
14 Muri iki gihe, Yehova atugorora cyane cyane binyuze ku Ijambo rye ari ryo Bibiliya, no ku muteguro we (2 Tim 3:16, 17). Ese ntitwagombye kwemera inama cyangwa igihano Yehova aduha akoresheje ubwo buryo? Uko igihe twaba tumaze tubatijwe cyaba kingana kose cyangwa uko inshingano dufite zaba zingana kose, twagombye gukomeza kwemera inama Yehova aduha, tukemera ko ziduhindura tukaba inzabya zikoreshwa iby’icyubahiro.
15, 16. (a) Ni ibihe bitekerezo bidakwiriye umuntu ashobora kugira mu gihe ahawe igihano bigatuma atakaza inshingano? Tanga urugero. (b) Ni iki cyadufasha guhangana n’ibitekerezo bidakwiriye tugira iyo duhawe igihano?
15 Rimwe na rimwe, Yehova aduhana binyuze ku nyigisho ze cyangwa akaduhana akosora imitekerereze yacu. Ikindi gihe bwo, dushobora guhabwa igihano bitewe n’uko tutakoze ibikwiriye. Icyo gihano gishobora gutuma dutakaza inshingano. Reka dufate urugero rwa Dennis * wari umusaza w’itorero. Yakoze icyaha bitewe n’imyanzuro mibi yafashe mu birebana n’ubucuruzi, maze acyahwa mu ibanga. Dennis yumvise ameze ate ku mugoroba batangarijeho ko atakiri umusaza w’itorero? Yagize ati “numvise nta cyo ndi cyo. Mu gihe cy’imyaka isaga 30, nari naragize inshingano nyinshi. Nabaye umupayiniya w’igihe cyose, nkora kuri Beteli, mba umukozi w’itorero, nyuma yaho mba umusaza. Nanone kandi, ni bwo nari nkimara gutanga disikuru yanjye ya mbere mu ikoraniro ry’intara. Mu kanya nk’ako guhumbya, ibyo byose byari biyoyotse. Uretse kuba narumvaga mfite isoni n’ikimwaro, nanone numvaga ntagifite umwanya mu muteguro.”
16 Dennis yagombaga guhindura imyifatire ye, akareka ibyari byaratumye ahabwa igihano. Ariko se, ni iki cyamufashije kunesha ibitekerezo bidakwiriye yari afite? Yagize ati “niyemeje gukomeza kugira gahunda nziza yo mu buryo bw’umwuka. Ubufasha nahawe n’abavandimwe b’Abakristo hamwe n’inkunga navanaga mu bitabo byacu, byaramfashije cyane. Ingingo yari ifite umutwe uvuga ngo ‘Ese waba warigeze kugira inshingano mu itorero rya gikristo? None se ushobora kongera kuzisubirana?,’ yasohotse mu Munara w’Umurinzi wo ku itariki ya 15 Kanama 2009, yari nk’ibaruwa nandikiwe yasubizaga amasengesho yanjye. Inama nishimiye cyane yagiraga iti ‘niba utagifite inshingano z’inyongera mu itorero, ihatire gukomeza gukura mu buryo bw’umwuka.’” Dennis yafashijwe ate n’igihano yahawe? Yavuze ko nyuma y’imyaka runaka Yehova yongeye kwemera ko aba umukozi w’itorero.
17. Iyo uwakoze icyaha aciwe mu itorero bimufasha bite kwikosora? Tanga urugero.
17 Gucibwa mu itorero ni ikindi gihano Yehova atanga. Birinda itorero ibintu byaryangiza, kandi bishobora gutuma uwakoze icyaha yikosora (1 Kor 5:6, 7, 11). Robert yamaze imyaka hafi 16 yaraciwe. Muri icyo gihe cyose, ababyeyi be n’abo bavukana bumviye rwose inama iboneka mu Ijambo ry’Imana yo kutifatanya n’abakora ibibi, ndetse no kutabasuhuza. Ubu hashize imyaka runaka Robert agaruwe, kandi akomeje kugira amajyambere mu buryo bw’umwuka. Igihe bamubazaga icyatumye agarukira Yehova n’abagize ubwoko bwe nyuma y’icyo gihe kirekire yamaze yaraciwe, yavuze ko yafashijwe cyane n’imyitwarire y’abagize umuryango we. Yagize ati “iyo abagize umuryango wanjye baza kwifatanya nanjye, niyo biza kuba gake gusa, wenda bakajya bambaza uko merewe, byari gutuma ntabakumbura, kandi kubakumbura biri mu byatumye ngarukira Imana.”
18. Twagombye kugaragaza ko turi ibumba bwoko ki mu ntoki z’Umubumbyi Mukuru?
18 Ese nubwo tutahabwa igihano nk’icyo, tuzagaragaza ko turi ibumba bwoko ki mu ntoki z’Umubumbyi wacu Mukuru? Tuzitwara dute naduhana? Ese tuzaba nka Dawidi, cyangwa tuzamera nka Sawuli? Umubumbyi Mukuru ni we Data. Ntukibagirwe ko “Yehova acyaha uwo akunda, nk’uko se w’umwana acyaha umwana we yishimira.” Ku bw’ibyo, “ntukange igihano Yehova aguha kandi nagucyaha ntukabyinubire.”—Imig 3:11, 12.
^ par. 15 Amazina yarahinduwe.


c: text/html

text:
INGINGO YO KU GIFUBIKO | UKO WAHANGANA N’IMIHANGAYIKO
Guhangayikishwa n’umuryango
Janet yaravuze ati “data amaze gupfa, umugabo wanjye yambwiye ko agiye gushaka undi mugore. Bidateye kabiri yahambiriye utwe agenda adasezeye kandi yantanye abana babiri.” Janet yaje kubona akazi, ariko amafaranga yakoreraga ntiyashoboraga kwishyura umwenda w’inzu bari barafashe muri banki. Ariko hari ibindi bibazo yari ahanganye na byo. Yagize ati “nahangayikishwaga n’inshingano nshyashya nagombaga gusohoza jyenyine. Niciraga urubanza, nkumva ko abana banjye batabona nk’ibyo abandi babyeyi baha abana babo. N’ubu ndacyahangayikishwa n’uko abantu batubona jye n’abana banjye. Ese aho ntibatekereza ko ari jye watumye umugabo wanjye agenda?”
Gusenga byafashije Janet kwakira ibyamubayeho kandi akomeza kugirana ubucuti n’Imana. Akomeza agira ati ‘akenshi ndara ntagohetse ijoro rikambera rirerire maze nkarushaho guhangayika, kuko haba hatuje. Gusenga no gusoma Bibiliya ni byo bimfasha gusinzira. Mpumurizwa n’amagambo yo mu Bafilipi 4:6, 7 agira ati “ntihakagire ikintu icyo ari cyo cyose kibahangayikisha, ahubwo muri byose, binyuze ku masengesho no kwinginga no gushimira, mujye mureka ibyo musaba bimenywe n’Imana, kandi amahoro y’Imana asumba cyane ibitekerezo byose azarinda imitima yanyu n’ubushobozi bwanyu bwo kwiyumvisha ibintu.” Namaze amajoro menshi nsenga kandi Yehova yarampumurije ndatuza.
Amagambo Yesu yavuze ku birebana n’isengesho mu Kibwiriza cye cyo ku Musozi, ashobora kuduhumuriza mu gihe duhangayitse. Yagize ati “Imana, ari yo So, iba izi ibyo mukeneye na mbere y’uko mugira icyo muyisaba (Matayo 6:8). Ubwo rero tugomba kuyisaba ibyo dukeneye. Isengesho ni cyo kintu cy’ingenzi kidufasha ‘kwegera Imana.’ Nituyegera na yo ‘izatwegera.’—Yakobo 4:8.
Iyo tumaze gusenga Yehova tumubwira ibiduhangayikishije turatuza. Uretse n’ibyo, ‘yumva amasengesho’ y’abantu bose bamusenga bafite ukwizera, kandi akagira icyo akora (Zaburi 65:2). Ni yo mpamvu Yesu yigishije abigishwa be ko bagomba ‘gusenga buri gihe kandi ntibacogore’ (Luka 18:1). Tugomba gusenga Yehova ubudacogora tumusaba kutuyobora no kudufasha, kuko nitugira icyo tumusaba tumwizeye azakiduha. Ntitugomba gushidikanya ku bushobozi no ku bubasha afite bwo kuduha icyo tumusabye. Iyo ‘dusenze ubudacogora’ biba bigaragaza ko dufite ukwizera nyako.—1 Abatesalonike 5:17.
UKWIZERA NI IKI?
Ukwizera nyakuri ni iki? Kwizera ni ‘ukumenya’ ko Imana iriho koko (Yohana 17:3). Kugira ngo tugire uko kwizera tugomba kubanza kwiga Ijambo ry’Imana tukamenya ibyo itekereza. Ibyo bituma tumenya ko yita kuri buri muntu kandi ko yiteguye kudufasha. Ariko kandi kugira ukwizera nyakuri bikubiyemo ibirenze kumenya Imana. Nanone bikubiyemo kugirana ubucuti na yo no kuyubaha. Nk’uko bimeze ku bantu, ubwo bucuti ntibupfa kwizana. Uko tugenda turushaho kumenya Imana ni ko n’ukwizera kwacu ‘kugenda kwiyongera.’ Nanone iyo tubonye ukuntu Imana idufasha bituma ‘dukora ibiyishimisha’ (2 Abakorinto 10:15; Yohana 8:29). Uko kwizera ni ko kwafashije Janet guhangana n’imihangayiko.
Janet yaravuze ati “icyamfashije kugira ukwizera nyakuri ni ukubona ukuntu Yehova yagiye amfasha mu bibazo byose nahuye na byo. Twagiye duhura n’akarengane tudashobora kwihanganira. Nasenze Yehova cyane, maze adukemurira ibibazo numvaga ko bidashobora gukemuka. Iyo ndimo nsenga, nibuka ibyo yankoreye byose nkamushimira. Igihe cyose twabaga tumukeneye yaratugobokaga. Nanone Yehova yampaye incuti nyancuti, ari bo Bakristo b’ukuri duhuje ukwizera. Bambaye hafi kandi babereye abana banjye urugero rwiza. *
“Nzi impamvu Yehova yavuze amagambo ari muri Malaki 2:16, agira ati ‘nanga abatana.’ Guhemukirwa n’uwo mwashakanye, bitera agahinda. Nubwo hashize igihe umugabo wanjye antaye, hari igihe numva mfite irungu kandi nkumva nta cyo maze. Iyo ibyo bimbayeho ngerageza gushaka uwo nafasha kandi buri gihe bingirira akamaro.” Janet akurikiza ihame rya Bibiliya ritubuza kwitarura abandi maze bigatuma adahangayika cyane. *—Imigani 18:1.
Imana ni “yo se w’imfubyi n’umucamanza urengera abapfakazi.”—Zaburi 68:5
Janet agira ati “mpumurizwa cyane no kumenya ko Imana ari ‘se w’imfubyi n’umucamanza urengera abapfakazi.’ Ntizigera inta nk’uko umugabo wanjye yantaye” (Zaburi 68:5). Janet azi ko Imana itajya ‘itugerageresha ibibi.’ Ahubwo iha bose ubwenge “ititangiriye itama” kandi ikaduha “imbaraga zirenze izisanzwe,” kugira ngo idufashe guhangana n’imihangayiko.—Yakobo 1:5, 13; 2 Abakorinto 4:7.
Ariko se byagenda bite mu gihe duhangayikishijwe n’amakuba?
^ par. 9 Reba mu 1 Abakorinto 10:13 no mu Baheburayo 4:16.
^ par. 10 Niba wifuza izindi nama zagufasha guhangana n’imihangayiko, reba ingingo zifite umutwe uvuga ngo “Wakora iki mu gihe usumbirijwe n’amakuba?” ziboneka mu igazeti ya Nimukanguke! yo muri Nyakanga 2015. Nanone iyo gazeti iboneka ku rubuga rwa www.jw.org/rw.

robotstxt: allowed

filter: keep


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
21 Ku ngoma ya Dawidi hateye inzara+ imara imyaka itatu yikurikiranyije. Dawidi agisha inama Yehova, Yehova aravuga ati “Sawuli n’inzu ye bariho urubanza rw’amaraso kuko yishe Abagibeyoni.”+
2 Nuko umwami atuma ku Bagibeyoni+ avugana na bo. (Ubundi Abagibeyoni ntibari Abisirayeli, ahubwo bari Abamori+ bacitse ku icumu. Abisirayeli bari bararahiriye+ kutazagira icyo babatwara, ariko Sawuli ashaka kubica+ abitewe n’ishyaka ridahwitse+ yarwaniraga Abisirayeli n’Abayuda.)
3 Dawidi abwira Abagibeyoni ati “mbakorere iki, kandi se mbahe mpongano+ ki kugira ngo musabire umugisha umurage+ wa Yehova?”
4 Abagibeyoni baramubwira bati “icyo dushaka si uko Sawuli n’inzu ye baduha ifeza cyangwa zahabu,+ kandi nta burenganzira dufite bwo kwica umuntu muri Isirayeli.” Nuko arababwira ati “icyo muvuga cyose nzakibakorera.”
5 Babwira umwami bati “uwo muntu watwishe+ kandi agacura umugambi+ wo kudutsemba akatumara mu turere twose twa Isirayeli,
6 uduhe abahungu be barindwi.+ Tuzamanika+ intumbi zabo imbere ya Yehova i Gibeya+ ya Sawuli, uwo Yehova yatoranyije.”+ Nuko umwami aravuga ati “ndabatanga.”
7 Ariko umwami agirira impuhwe Mefibosheti+ mwene Yonatani umuhungu wa Sawuli, kubera indahiro+ Dawidi na Yonatani umuhungu wa Sawuli bari baragiranye mu izina rya Yehova.
8 Umwami afata abahungu babiri, abo Risipa+ umukobwa wa Ayiya yari yarabyaranye na Sawuli, ari bo Arumoni na Mefibosheti, afata n’abahungu batanu Mikali+ umukobwa wa Sawuli yari yarabyaranye na Aduriyeli+ mwene Barizilayi w’i Mehola.
9 Abaha Abagibeyoni bamanika intumbi zabo ku musozi imbere ya Yehova,+ bose uko ari barindwi bapfira hamwe. Bishwe mu minsi ya mbere y’isarura, batangiye gusarura ingano za sayiri.+
10 Ariko Risipa umukobwa wa Ayiya+ afata ikigunira+ acyisasira ku rutare, uhereye mu itangira ry’isarura kugeza igihe imvura yagwiriye;+ ntiyemerera ibisiga+ byo mu kirere kurya intumbi zabo ku manywa cyangwa ngo ziribwe n’inyamaswa+ nijoro.
11 Hashize igihe babwira+ Dawidi ibyo Risipa umukobwa wa Ayiya, inshoreke ya Sawuli, yakoze.
12 Dawidi aragenda yaka abatware b’i Yabeshi-Gileyadi+ amagufwa ya Sawuli+ n’aya Yonatani umuhungu we, ayo bari baribye ku karubanda i Beti-Shani,+ aho Abafilisitiya bari bamanitse+ intumbi zabo ku munsi Abafilisitiya biciye Sawuli i Gilibowa.+
13 Akurayo amagufwa ya Sawuli n’aya Yonatani umuhungu we. Nanone barundarunda amagufwa ya ba bagabo bandi bishwe intumbi zabo zikamanikwa.+
14 Bahamba amagufwa ya Sawuli n’aya Yonatani umuhungu we i Sela+ mu gihugu cy’Ababenyamini, aho bahambye se Kishi,+ kugira ngo bakore ibyo umwami yari yarategetse byose. Nyuma y’ibyo Imana yemera kumva ibyo basabiraga igihugu.+
15 Hanyuma Abafilisitiya+ bongera kurwana n’Abisirayeli. Dawidi n’abagaragu be bajya kurwana n’Abafilisitiya, maze Dawidi arananirwa.
16 Nuko Ishibi-Benobu wo mu bakomokaga ku Barefayimu,+ wari ufite icumu+ ryapimaga shekeli magana atatu z’umuringa kandi akaba yari yambaye inkota nshya, yiyemeza kwica Dawidi.
17 Ako kanya Abishayi+ mwene Seruya ahita aza kumutabara,+ yica uwo Mufilisitiya. Icyo gihe ingabo za Dawidi ziramurahira ziti “ntuzongera kujyana natwe ku rugamba ukundi,+ kugira ngo utazazimya+ itara+ rya Isirayeli!”
18 Nyuma y’ibyo Abafilisitiya bongera gushoza intambara i Goba. Icyo gihe ni bwo Sibekayi+ w’i Husha+ yishe Safu, wo mu bakomokaga ku Barefayimu.+
19 Nanone bongera kurwana n’Abafilisitiya i Goba, nuko Eluhanani+ mwene Yare-Oregimu w’i Betelehemu yica Goliyati w’Umunyagati, wari ufite icumu rifite uruti rungana n’igiti cy’ababoshyi.+
20 Hongera kuba intambara i Gati.+ Icyo gihe hari umugabo wari munini bidasanzwe, wari ufite intoki esheshatu kuri buri kiganza n’amano atandatu kuri buri kirenge, byose hamwe ari makumyabiri na bine. Na we yakomokaga mu Barefayimu.+
21 Akajya atuka+ Abisirayeli. Amaherezo Yonatani+ mwene Shimeyi+ umuvandimwe wa Dawidi aramwica.
22 Abo uko ari bane bakomokaga ku Barefayimu b’i Gati.+ Baguye mu maboko ya Dawidi no mu maboko y’abagaragu be.+
Yohereze
Yohereze
BIBILIYA-UBUHINDUZI BW'ISI NSHYA
2 Samweli 21
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kumvira umuburo bishobora kukurokora
KU ITARIKI ya 26 Ukuboza 2004, umutingito wari ufite ubukana bwari ku gipimo cya 9,1 wibasiye ikirwa cya Simeulue, kiri mu majyaruguru y’uburengerazuba bwa Sumatra muri Indoneziya. Abari ku nkombe bose berekeje amaso ku nyanja, babona amazi arivumbagatanya. Ako kanya, abantu bose batangiye kwiruka bagana mu misozi, bagira bati “tsunami iratumaze!” Mu minota 30, imivumba ikaze yaraje yihura ku nkombe, itangira gusenya amazu n’ibindi.
Ikirwa cya Simeulue ni cyo cyibasiwe bwa mbere na tsunami. Icyakora mu bantu 78.000 bari bahatuye, hapfuye abantu 7 gusa! Kuki hapfuye abantu bake ugereranyije n’abari bahatuye? * Abaturage baho bakunze kuvuga bati “mu gihe habaye umutingito ukaze ukabona inyanja yarubiye, ujye uhungira mu misozi kuko amazi aba agiye kurenga inkombe.” Abaturage bo kuri icyo kirwa babonye ko iyo inyanja yahindurije, tsunami iba igeze ku muryango. Kwitondera umuburo byatumye barokoka.
Bibiliya itubwira ko vuba aha hagiye kubaho ‘umubabaro ukomeye utarigeze kubaho uhereye ku kuremwa kw’isi kugeza ubu, kandi utazongera kubaho ukundi’ (Matayo 24:21). Si umubumbe w’isi uzarimburwa n’abantu batagira icyo bitaho cyangwa ibiza, kuko Imana ifite umugambi w’uko isi izahoraho iteka ryose (Umubwiriza 1:4). Ahubwo icyo gihe Imana ‘izarimbura abarimbura isi.’ Ibibi n’imibabaro byose bizaba bivuyeho (Ibyahishuwe 11:18; Imigani 2:22). Mbega imigisha!
Nanone irimbuka ryegereje ntirizahitana inzirakarengane nk’uko bigenda kuri za tsunami, imitingito cyangwa kuruka kw’ibirunga. Bibiliya igira iti “Imana ni urukundo.” Yehova Imana yatanze isezerano rigira riti “abakiranutsi bazaragwa isi, kandi bazayituraho iteka ryose” (1 Yohana 4:8; Zaburi 37:29). None se wakora iki ngo uzarokoke uwo mubabaro ukomeye maze uzabone iyo migisha twasezeranyijwe? Jya wumvira umuburo.
ITONDERE IHINDUKA RY’IBIBERA KU ISI
Ntidushobora kumenya itariki nyayo ibibi n’imibabaro bizaviraho, kuko Yesu yagize ati “naho uwo munsi n’icyo gihe, nta muntu ubizi, naho baba abamarayika bo mu ijuru cyangwa Umwana, keretse Data wenyine.” Ariko kandi, Yesu yatugiriye inama igira iti “mukomeze kuba maso” (Matayo 24:36; 25:13). Kubera iki? Bibiliya itubwira ibintu byari kuzabaho mbere y’uko imperuka iba. Kimwe n’uko ihinduka ritunguranye ryeretse abaturage b’i Simeulue ko tsunami yegereje, ihinduka ry’ibibera ku isi na ryo ritwereka ko imperuka yegereje. Agasanduku kari kumwe n’iyi ngingo, kerekana bimwe mu bintu bihinduka Bibiliya yavuzeho.
Ni iby’ukuri ko kuva kera na kare, bimwe muri ibyo bintu byavuzwe mu gasanduku, byagiye bibaho mu rugero runaka. Ariko Yesu yaravuze ati “nimubona ibyo bintu byose,” muzamenye ko imperuka iri hafi (Matayo 24:33). Ibaze uti “ni ryari mu mateka y’isi ibyo bintu byose byavuzwe (1) byabayeho mu rwego rw’isi yose, (2) bikabera igihe kimwe kandi (3) bikagenda birushaho kwiyongera?” Icyo gihe ni iki turimo rwose!
IKIMENYETSO CY’UKO IMANA IDUKUNDA
Umwe mu bigeze kuba perezida wa Amerika yaravuze ati “umuburo urokora abantu.” Nyuma ya tsunami yo mu mwaka wa 2004, mu karere kayogojwe na yo hashyizwe intabaza zizajya ziburira abantu, kugira ngo hatazongera gupfa benshi. Imana na yo yahaye abantu umuburo mbere y’uko imperuka iza. Bibiliya igira iti “ubu butumwa bwiza bw’ubwami buzabwirizwa mu isi yose ituwe, kugira ngo bubere amahanga yose ubuhamya; hanyuma imperuka ibone kuza.”—Matayo 24:14.
Mu mwaka ushize honyine, Abahamya ba Yehova bamaze amasaha arenga miriyari imwe na miriyoni 900, babwiriza ubutumwa bwiza mu bihugu 240 no mu ndimi zirenga 700. Uko uwo murimo ukorwa muri iki gihe, bigaragaza ko imperuka yegereje. Kubera ko Abahamya ba Yehova bakunda abantu, bitanga batizigamye bakabwiriza abandi bababwira ibyerekeye umunsi w’urubanza wegereje (Matayo 22:39). Kuba ubizi ni ikimenyetso kigaragaza ko Imana igukunda. Jya uzirikana ko “[Yehova] adashaka ko hagira n’umwe urimburwa, ahubwo ashaka ko bose bihana” (2 Petero 3:9). Ese uzagaragaza ko ukunda Imana wumvira uwo muburo?
HUNGIRA AHANTU HARI UMUTEKANO
Wibuke ko abantu bo mu midugudu yo ku nkombe za Simeulue, bahungiye mu misozi bakibona inyanja yivumbagatanyije; ntibategereje ko ituza. Umwanzuro bafashe ni wo watumye barokoka. Kugira ngo uzarokoke umubabaro ukomeye wegereje, nawe ugomba guhungira ahantu hagereranywa n’umusozi, amazi atararenga inkombe. Wahunga ute? Umuhanuzi Yesaya yarahumekewe maze yandika ibyerekeye ubutumire butangwa muri iyi “minsi ya nyuma.” Yagize ati ‘nimuze tuzamuke tujye ku musozi wa Yehova. Azatwigisha inzira ze tuzigenderemo.’—Yesaya 2:2, 3.
Iyo ugiye mu mpinga y’umusozi, urebera ibintu ahirengeye kandi uba wizeye umutekano. Mu buryo nk’ubwo, abantu benshi bo hirya no hino ku isi biga Bibiliya ikabafasha kumenya inzira z’Imana, maze bagahindura imibereho yabo (2 Timoteyo 3:16, 17). Iyo babigenje batyo baba batangiye ‘kugendera mu nzira [z’Imana].’ Ibyo bituma ibemera kandi ikabarinda.
Ese uzitabira ubwo butumire, wemere ko Imana ikurinda mu buryo bwuje urukundo muri iyi minsi mibi? Tugutumiriye gusuzuma witonze ibimenyetso bishingiye kuri Bibiliya biranga ‘iminsi y’imperuka’ biboneka mu gasanduku kari kumwe n’iyi ngingo. Abahamya ba Yehova bo mu gace utuyemo bazagufasha gusobanukirwa ibikubiye mu mirongo y’ibyanditswe irimo, bakwereke n’uko wabikurikiza. Nanone ushobora kubona ibisubizo by’ibibazo wibaza ku rubuga rwacu rwa www.jw.org/rw. Reba ahanditse ngo INYIGISHO ZA BIBILIYA > IBIBAZO BISHINGIYE KURI BIBILIYA.
^ par. 3 Iyo tsunami yo mu wa 2004 yahitanye abantu barenga 220.000, kandi ni imwe mu zangije byinshi mu mateka y’isi.


text:
Umushumba adahari intama ntizagira icyerekezo. ( Igice cya 1) Ev THEOGENE TITO HAGUMA
UMUSHUMBA (PASITORO) ADAHARI ; INTAMA NTIZAGIRA IKEREKEZO (DIRECTION)
Ubwo Yesu yavugaga ngo ninjye mwungeri (mushumba) mwiza yashakaga gusobanura iki? Ijambo umwungeri cg umushumba muri YOHANA 10:11 ni ijambo riva mu rurimi rw’Ikigiriki POIMEN( soma POY-MANE) risobanura umwungeri cg umushumba.
Nuko aha bamwe kuba intumwa ze, n’abandi kuba abahanuzi, n’ abandi kuba ababwiriza butumwa bwiza, n abandi kuba abungeri n abigisha -ABEFESO4:11.
Aha ushobora kubona wowe ubwawe ko ijambo umwungeri cg umushumba rivuga PASITORO. None Yesu yashakaga gusobanura iki ubwo yavugaga ngo “ Ninjye Mwungeri mwiza cg Pasitoro mwiza? Yashakaga kubwira abandi bose bazahamagarirwa kuba abashumba ( abapasitoro) kuzamufataho ikitegererezo cy’ umushumba (pastor) wahamagawe (umvamo umuhamagaro) n Imana.
NTA MUSHUMBA (PASITORO) UHARI; NTA KEREKEZO CYABA GIHARI (NO SHEPHERD-NODIRECTION)
Uyu mwanya cyangwa umuhamagaro w’ubushumba cg ubupasitoro ni uwingenzi kuko udahari ibintu byinshi ndetse byose byakwangirika. Ntanicyakorwa. Mwibuke ko intama zitatatanye cg zitasandaye kubera ko zari zabuze umuhanuzi cyangwa umuvugabutumwa; ahubwo zasandaye kuko nta mu Pasitoro (umwungeri) zari zifite(Matayo 9:36)
Munyumve neza, simvuze ko intumwa, abahanuzi n abavugabutumwa ari nta mumaro. Oya, ni abingenzi, ariko nta mushumba (Pasitoro) mwiza uhari, nta ntama zaboneka mu rwuri.( Without a good pastor, there will be no gathering of God people). Biblia yatubwiye ngo intama zabuze umushumba (pasitoro), zirasandara, ziba distressed and harassed.
NARI NDWAYE UMUTIMA BAMPAMAGARIRA UMUGANGA W AMENYO
Mu buvuzi harimo abaganga b’ amaso (Ophtalmologists) ab’ umutima ( cardiothoracic) n abandi n abandi... Ufite ikibazo cy umutima birumvikana ko utakwitabaza umuganga w amenyo ngo abage umutima wawe!! Nanjye sinabikora. Umuganga w amenyo afite ubumenyi( Speciality) k’umenyo si ku mutima.
Mugihe tugezemo, abantu bayoboka umuntu bitewe n ubumenyi afite; bakamwiyambaza kubwa specialities ziwe. Kandi nawe agafasha abamugana bose akoresheje ubwo bumenyi afite muri we. Ibi mvuze haruguru no munzu y Imana cyangwa mu murimo w Imana ni kimwe. Kuri ubu urasanga abantu bose nako benshi ngo ari abapasitoro; urusengero rumwe ugasangamo abapasitoro 10 nyamara bose nubwo bitwa abungeri atari bo! Ahubwo bafite indi mihamagaro itari ubwungeri.
URAVUGA KO URI PASITORO/ ARE YOU SURE? URUMVA ARI UKURI CYANGWA URASHIDIKANYA!
Mu Isezerano rya Kera, kenshi uwinjiraga mu murimo w’ ubutambyi atariyo mpano ye cyangwa umuhamagaro we yatsindwaga (yicwaga) n’ Imana yera itihanganira akavuyo cyangwa ba rwivanga mu murimo wayo.
Mu myaka 23 maze mu murimo w Imana, nabonye abantu benshi badafite impano y ubupasitoro/ubushumba (shepherding gift) Ugasanga henshi umurimo cyangwa itorero ari intambara gusa ubundi imiyoborere igoranye cyangwa bo ubwabo ibagora...
ABO BAPASITORO SI UKO BADAKIJIJWE CYANGWA ARI BABI. OYA AHUBWO NYINE NI UKO UMUGANGA W AMENYO ADASHOBORA KUBAGA UMUTIMA.
Imana yaduhaye impano zitandukanye mu murimo wayo, tugomba kuyibaza mpano ki yaduhaye, ndetse no kwemerera abo dusangiye urugendo bakatubwira impano cyangwa umuhamagaro batubonamo, natwe ubwacu tukareba iyo twiyumvamo.
Twamara kumenya abo turi bo n icyo twahamagariwe maze tukinjira mu muhamagaro wacu. Sinshaka kubaga imitima narigiye gukura amenyo. “Sinshaka kuba umupasitoro kandi Imana yarampamagariye kuba umucuruzi. Nzacuruza nunguke maze ntere inkunga ibiterane, nsure abashumba mbatere akantu, mbagurire computers, mbemerere transport ya buri kwezi. Kuko Imana yampereye umugisha mu bucuruzi. Ariko nimungira Pasitoro kandi narahamagariwe gucuruza, mbega ngo urusengero ndarugira business....” Aka ni akari gaciyemo. Dukomeze n ikigisho cyacu.
Umwe mu mirimo y umupasitoro/umushumba/umwungeri tuyisanga muri Zaburi 23:3b(ANYOBORA)
IMPANO YO KUYOBORA/GUTWARA NI IKI?
1 Abakorinto 12:28; Biblia ivuga k umpano yo GUTWARA/KUYOBORA. Kuyobora ni GOVERNMENT biva ku Kigiriki KUBERNESIS, bivuga gutwara (steering) kuyobora (guiding. Iyi mpano tubona mu Bakorinto ni imwe n impano y ubushumba ( ubupasitoro).
Nkuko iyi mpano y ubuyobozi niyo gutwara ari yo y ubupasitoro, ubushumba cyangwa ubwungeri ari impano imwe, umurimo wayo ni ukuyobora intama mu cyanya gitoshye ( Green pastures) Iyi mpano y ubuyobozi ( gouvernment) ni iy igiciro si iyo kwigererezwaho n umuntu uwariwe wese ubonetse.
Ibihugu byinshi by isi, byagiye bigwa mu icura burindi ry inzara, intambara n ubukene kubera abayobozi baba batabifitiye ubumenyi n ubunararibonye mbese nta mpano bafite zo kuyobora. Ubuyobozi si ikintu cyoroshye kuko bushobora kuzana urupfu cyangwa ubuzima; ubukene cyangwa uburumbuke.
Mu nzu y Imana naho ni ukwitonda cyane mu guha umuntu intebe y ubushumba ( ubupasitoro) kuko imiyoborere mibi ( poor government) n’abantu badashoboye ( incapable people) mu miyoborere y urusengero ; bashobora kuroha itorero mu ntambara n ubukene bitarangira.
Tugendeye kuri Biblia twavuga dushize amanga ngo:” Igihe kirageze ngo abavugabutumwa (Evangelists) bave mu ntebe zo murusengero no kurwanira ubupasitoro ( kuko siwo muhamagaro wabo) ahubwo bajye hanze gushaka abanyabyaha. Abahanuzi bave mu buyobozi bw insengero babiharire abahawe impano yo kuyobora. Intumwa nazo nizihaguruke zireke gushaka imyanya y ubupasitoro mu nsengero atariwo muhamagaro wazo,ahubwo zijye ahataragera ubutumwa maze zihashinge amatorero ubundi ziyasigire abapasitoro ( abashumba) zikomeze n ahandi. Niba igihugu cyose cyaruzuyemo insengero, intumwa n izijye no muyandi mahanga gucanayo umuriro wa Pentecote. Nta mipaka kuri Yesu.
Ubu ni igihe ngo abapasitoro ( abayobozi) bamenye aho bari kwerekeza intama za Kristo, uko mu myaka 20 itorero rizaba rimaze kungana no kunguka no kwagura amarembo. Ni igihe abapasitoro bagomba kumenya uko umutungo w itorero ugomba gukoreshwa neza (Badgetary allocations).BAKAMENYA AMAFARANGA AGOMBA GUSHYIGIKIRA ABAVUGABUTUMWA BAFITE MU RUSENGERO KUGIRA NGO IVUGABUTUMWA RIGERE KUBATARAKIZWA. BAKAMENYA AMAHERA BASHYIRA MU MURIMO W INTUMWA, KUGIRA NGO ITORERO BAYOBOYE RIBYARE ANDI MATORERO MU GIHUGU NDETSE NO HANZE MU BINDI BIHUGU. BAKAMENYA AMAHERA YO GUTERA INKUNGA ABAHANUZI (reka mvuge abafite impano yo guhanura da !! nekuvuga abahanuzi).
Ubutaha tuzabagezaho igice cya 2 cy’ iyi nyigisho kivuga ngo: NINDE UGOMBA KUYOBORA? NI UMUHANUZI CYANGWA UMUPASITORO? Ntimuzacikweeee....
Ev. THEOGENE TITO HAGUMA


text:
Muri ibi bihe by’iminsi mikuru, abakristo bibuka ivuka ry’Umwami Yesu Kristo hakorwa ibintu byinshi bitandukanye. Abagura imyambaro mishya, abataka ibirugu, abagura ibyo kurya n’ibindi byinshi.
Hari ubwo uba ugenda wajya kumva, ukumva umutu abajije undi ati ‘’Nta Noheli?’’, undi ati ‘’Tugende njye kuguha Noheli’’. Ibi byose bishatse kuvuka iki mu banyarwanda?
Iyo witegereje muri iyi minsi ubona uburyo bwo kwizihiza Noheli bugenda bucika intege ukurikije uko byakorwaga mu minsi ya kera.
Bamwe bemeza ko ibi bishobora kuba biterwa n’uko ubuzima burushaho guhenda bigatuma abantu batagifata umwanya uhagije wo kwinezeza.
Mu minsi itari iya kera insengero zose zaruzuraga kuri Noheli, bambaye imyenga mishya, guhana impano, imijyi myinshi itatswe n’ibintu bitandukanye n’ibindi bitewe n’umuco w’ahantu n’abahatuye.
Ubusanzwe kuri Noheli imiryango n’inshuti baratumiranaga bakicara bakarya, bakanywa, bagasangira. Ibi byose iyo urebye uko bigenda bikorwa mu Rwanda usanga bitagihabwa uburemere nka mbere.
Uku ni nako abantu batanga impamvu zitandukanye nko kuba uko ibintu bigenda bihinduka, abandi bakavuga ko agafaranga kabuze, bigatuma abantu barushaho kwikunda no kwihugiraho cyane aho gutekereza kwishimana n’inshuti n’abavandimwe.
Hari nabo ariko nanone usanga Noheli ibera cyane mu tubari kurusha mu nsengero, Ukubajije ati ‘’Nta Noheli?’’, akaba akubajije niba nta cyo kurya cyangwa kunywa wabashije kubona kuri Noheli.
Mbese ukubajije Noheli aba ashaka, iyo anywa inzoga aba ashaka ko ujya kumugurira agacupa, yamara gusinda zimugezemo nibwo atangira kwemeza ko yabonye Noheli.
Akenshi abakristo ni nabo bava mu muhanda mbere mu ijoro rya Noheli, kuko niyo bakoze ibitaramo byayo babisoza kare mu gihe abasinzi n’abandi bishima mu bundi buryo bakarara ijoro.
Uko bisa kose nubwo ari byiza kwishima mu bihe by’iminsi mikuru bisoza umwaka by’umwihariko kuri Noheli, ariko nk’abakristo dukwiye kuzirikana ko Noheli ivuze ikintu gikomeye mu buzima bwacu, kuko ariho dukomora ubugingo buhoraho kuko umucunguzi wacu yemeye kuza kuvukira mu isi.


text:
Nyabihu: intore ku rugerero zesheje imihigo kukigero cya 84%
Nyuma y’aho intore z’urubyiruko rwarangije amashuri yisumbuye mu mwaka wa 2012 zari zimaze iminsi ku rugerero zikora ibikorwa bitandukanye biteza imbere igihugu,kuri uyu wa 28 Werurwe 2013, nibwo intore zashoreje icyiciro cya mbere cy’ibikorwa zakoraga hirya no hino mu tugari . Zikaba zishoje iki gikorwa zesheje imihigo kuri 84%.
Ku rwego rw’akarere, iki gikorwa cyo gusoza icyiciro cya mbere cy’ibikorwa by’intore ku rugerero cyabereye mu murenge wa Rambura,umwe mu mirenge 12 igize nyabihu. Uyu muhango ukaba wararanzwe no kugaruka ku bikorwa intore ku rugerero zakoze hirya no hino mu rwego rwo guteza imbere abaturage n’igihugu.
Bimwe mu bikorwa byakozwe n’intore nk’uko byagarutsweho,harimo gucukura imyobo no gutera ibiti ahantu hatandukanye hakundaga kwibasirwa n’isuri. Mu murenge wa Rambura hakaba haratewe ibiti bigera kuri 345 ku kigo cy’ishuri cya Saint Raphael.
Intore ku rugerero kandi zasijije ikibanza ahazubakwa SACCO y’umurenge wa Rambura. Izi ntore za Rambura zikaba zaratunganije imihanda mu midugudu kuri km7,hubakwa pipiniyeri y’akagari,hashyirwaho clubs zo kurwanya ibiyobyabwenge ,imiryango ibana idasezeranye ishishikarizwa gusezerana byemewe n’amategeko aho 15 mu yashishikarijwe yasezeranye.
Hagiye hatangwa mutuelle ku baturage bamwe na bamwe batishoboye ndetse bamwe mu baturage bakorerwa uturima tw’igikoni aho tutari turi nk’uko umwe mu baturage bakorewe akarima k’igikoni witwa Akimanizanye Marie Jeanne yabidutangarije. Uyu mutegarugori,yashimiye cyane urubyiruko ku gikorwa rwamukoreye,arusaba kugumya gukomeza ibikorwa byiza rwatangiye,rwibanda cyane ku kwita ku baturage.
Sahunkuye Alexandre umuyobozi wungirije ushinzwe imibereho myiza y’abaturage mu karere ka Nyabihu, yashimye intore ku bikorwa by’iterambere zakoze,anavuga ko ari imwe mu nzira yo kwigira no kwishakamo ibisubizo
Intore zashoje icyiciro cya mbere cy’ibikorwa byo kuru rugerero mu karere ka Nyabihu,zashimiwe ibikorwa byiza by’iterambere byubaka zakoze mu karere ka Nyabihu. Zikaba zarasabwe kugumya kurangwa n’ubutwari n’indangagaciro z’umuco nyarwanda aho zizaba ziri hose nk’uko byagarutsweho n’umuyobozi wungirije ushinzwe imibereho myiza y’abaturage muri aka karere Sahunkuye Alexandre.
Yazisabye kuzarangwa n’umurava no kwishakira ibisubizo aho ziri hose. Yongeraho ko ibikorwa zakoze ku rugerero ari bumwe mu buryo bwo kwigira no kwishakamo ibisubizo,ari nayo mpamvu zisabwa kuzakomeza ubupfura n’umurava mu bikorwa zizakora mu cyiciro cya kabiri.
Nk’uko tubikesha ushinzwe Intore mu karere ka Nyabihu Nyirabakunduseruye Jacqueline,abatojwe mu itorero bari 1147 mu karere kose. Abitabiriye ibikorwa byo ku rugerero muri aka karere bakaba ari 1105 bangana na 96, 3%, bivuga ko abagera kuri 42 batitabiriye.
Ku birebana no kwesa imihigo ku bikorwa byo ku rugerero,intore zikaba zaresheje imihigo kuri 84%. Intore 2 zikaba zaratsinze ibizamini bya Leta ku buryo bushimishije aho zirimo gutegurirwa kujya kwiga mu bihugu byo hanze. Muri aka karere kandi intore imwe ikaba yarapfuye bitewe n’uburwayi.
Â
Â
Â


text:
Karongi: N’ubwo amashyamba yeguriwe uturere, ikigo kiyashinzwe kizakomeza kuyakurikirana
Ministre w’umutungo kamere Kamanzi Stanislas avuga ko kuba leta y’u Rwanda yarafashe icyemezo cyo kwegurira uturere imicungire y’amashyamba bitavuze ko ubufatanye n’abari basanzwe babishinzwe burangiriye aho.
Ministre Kamanzi asanga gufata neza amashyamba ari inshingano ya buri muturarwanda
Ibi Ministre w’umutungo kamere yabishimangiye mu nama yarigamije gukangurira abayobozi b’uturere mu Ntara y’Iburengerazuba kurushaho gukorana n’abaturage, ndetse n’abacukura amabuye y’agaciro kugira ngo bikorwe bitangiza amashyamba.
“Uturere ntitwumve ko ducutse ku kigo cy’igihugu gishinzwe amashyamba…hazakomeza kubaho ubufatanye mu mahugurwa no muri tekinike, nta mpungenge rero zigomba kubaho ko abakozi b’ikigo bazahagarikwa ku kazi, ariko niba hari abagaragaye ko batakoraga neza, birumvikana ko uturere tuzabigaragaza abafite akamaro bagume mu kazi, abandi baceho. Ikindi kandi ntitukarebe ibintu mu buryo bubi gusa, ahubwo turebe uko ibyo dushinzwe twarushaho kubikora neza.â€
Muri ziriya nama kandi hatumirwamo n’abashinzwe kubungabunga amazi bakagaragaza aho bageze babikora. Kabalisa Vincent de Paul ushinzwe kubungabunga umutungo kamere w’amazi muri ministeri y’umutungo kamere yashimye by’umwihariko gahunda ya MINAGRI yo guca amaterasi y’indinganire mu karere ka Karongi kuko yagize uruhare runini mu kurinda imisozi ubutaka ntibukukumbwe n’amazi ngo buge kwangiza imigezi.
Ibimaze gukorwa rero ni byinshi nk’uko byagaragajwe n’ishami rya MINERENA rishinzwe kubungabunga amazi.
Hifujwe ko amaterasi yakongerwa henshi mu gihugu, n’abaturage bagafatanya n’ubuyobozi mu gushakira amazi y’imvura inzira ziyageza mu migezi atabanje kwangiza imisozi, gutera imigano ku nkengero z’imigezi no gufata amazi y’imvura ku mazu (Imireko n’ibigega). Ibi kandi ngo nta yindi tekinike ihambaye bisaba kuko n’ubundi hari aho bisanzwe bikorwa kandi byagaragaje umusaruro. Igekenewe gusa ni ukureba uko bakongera ubushobozi bwo gukorera hamwe.


text:
Capati ni ifunguro rikundwa na benshi cyane kuri iyi si ya rurema bitewe n’uburyohe bwayo, ikaba yoroshye kuyitegura ikaba kandi igizwe n’ibintu bitari byinshi aribyo : ifarini, amavuta , umunyu ndetse n’amazi, gusa na none nk’uko byibazwa na benshi, akaba ariyo mpamvu tugiye kurebera hamwe amateka yayo ndetse n’uko itegurwa. Capati ifite amateka marere n’ubwo benshi mu batuye isi badahuriza hamwe ku nkomoko yayo. Nk’uko bivugwa ngo yaba ifite inkomoko mu gihugu cy’u Buhinde, ikaba kandi ngo izwi kuva mu kinyejana cya cumi na gatandatu.
Amakuru dukesha Orinfor avugako bavu ga ko Capati yagiye yitwa amazina atandukanye bitewe n’indimi zivugwa mu bihugu yagiye ibonekamo, aha twavuga nka capady mu gihugu cya Turukumenisitani, Roti mu gihugu cy’u Buhinde kimwe n’andi mazina atandukanye tutashoboye kurondora.
Muri Afurika Capati zikoreshwa cyane muri Afurika y’ i Burasirazuba, aha na none twavuga mu bihugu nka Uganda, Kenya, Tanzaniya, Rwanda n’u Burundi, gusa ikigaragara ni uko hose izwi ku izina tumenyereye rya Capati, si hano gusa kuko no mu bindi bihugu by’Afurika nka Ghana n’ibindi biyikikije ushobora kuzihasanga.
Nk’uko twabivuze dutangira rero, Capati ni ikiribwa kiri mu bwoko bw’ibiribwa bikozwe mu ifarini kimwe n’imigati itandukanye, amandazi, keke n’ibindi. Gusa itandukaniro ikaba ari uko Capati yo ifite ishusho itandukanye n’ibyo biribwa bindi. Capati bayikora bagerageza kuyiha umubyimba muto cyane ushoboka, ndetse n’ishusho y’uruziga nyuma bakayikaranga ku ipanu yabugenewe.
Uko capati itegurwa
Nk’uko kandi byashyizwe ahagaragara n’impuguke bikanatangazwa ku rubuga rwa videojug.com mu mashusho anyeganyega bashyize ahagaragara, berekana ko Capati n’ubwo ari ikiribwa gikunzwe n’abantu bingeri zose, ni ukuvuga abana, abantu bakuru, aboroheje n’abakomeye, imitegurire yayo itaruhanije habe na gato kandi ko ihendukikiye umuntu wese wakwifuriza kuyitegura.
• Ubusanzwe hatoranywa ifarini y’ingano nziza. Urugero ushaka gutegura capati akoresha ruterwa n’umubare wa capati ashaka.
• Ifarini imaze kuvangwa neza n’isukari ku rugero cyangwa mu munyu bitewe na capati umuntu akunda, igenda yongerwamo utuzi dushyushye buhoro buhoro ari nako umuntu agenda afunyanga kugeza aho agereye ku gitigita (abenshi bakunze kwita pate) akeneye.
• Iyo umuntu amaze kuvanga neza ashobora na none kugenda yongeramo n’amavuta (abenshi bakunze gukoresha amavuta ya buto), kugeza aho wa mutsima akeneye usigara worohereye.
• Iyo uwo mutsima umaze kugera ku rugero bifuza, uterekwa ahantu hasukuye kandi ugapfundikirwa neza n’ikintu kitawubuza guta akuka, hanyuma bagategereza ko ubyimba uko bashaka.
• Umutsima umaze kubyimba neza ukatwamo udupande duto duto, ni ukuvuga agapande kagomba kuvamo capati imwe. Hakoreshejwe ingiga y’igiti ibaje nk’umwiburungushure cyangwa se icupa rifite isuku, noneho ka gapande ukagenda ugaha iforomo ya capati nk’uko tuyizi kugeza kurugero rwifuzwa, ari nako wongera ho agafarini gake kugirango capati yawe idafata hasi.
• Iyo capati imaze kugira iforomo yifuzwa, yotswa neza ku ipanu yabugenewe igenda yongerwa utuvuta duke duke kugira ngo itaza gushiririza ariko capati bagenda bayihindagura impande zose kugeza ihiye.
• Ishobora kongerwamo ibirungo cyane nk’igitunguru cyangwa ibindi bituma irushaho kugira impumuro nziza mu gihe bafonyanga ya farini, maze ukayitegura neza kandi ukirinda ko yakwinjiramo amavuta menshi.
Capati kandi nk’uko benshi babivuga ngo iherekeza ibiribwa bitandukanye twavuga nk’umureti w’amagi, udushyimbo, inyama n’ibindi bitewe n’indyo umuntu ahisemo.
Reba Video
Capati: Inkomoko nuko Itegurwa
at 7:19:00 AM
Labels: imirire


text:
Ibyo kwitwararika mbere yo gukoresha umuhungu n’umukobwa mu rugo
Mu ngo zimwe na zimwe usanga bakoresha abakozi babiri umwe ari umukobwa undi akaba ari umuhungu. Kuri bamwe usanga bakora akazi neza ku bandi ugasanga byabaye nko kubashyingirana umwe yarabaye umugore undi akaba umugabo we.
Tegura neza aho bazajya barara : Niba utekereza gukoresha umukozi w’umuhungu n’umukobwa kandi ugateganya ko uzajya ubaraza mu cyumba kimwe icyo gihe uba uri kubahemukira kandi nawe wihemukira. Nubwo bashobora kuba bakora ibyo bashaka igihe udahari ariko byibura uba wabarinze kugwa mu mutego wo kuryamana igihe bararana.
Kumenya neza imyitwarire yabo : Niba usanzwe ufite umukobwa ukunda abasore wajya kuzan aumukozi wa kabiri ukazana umuhungu icyo gihe uba umumuteje. Ukwiye kwita ku myitwarire yabo ndetse ukajya unagenzura uburyo babanyemo ariko bitari ukwivanga cyane mu buzima bwabo kuko bafite uburenganzira bwo gukundana.
Kubaha amabwiriza asobanute neza : usibye ikibazo cy’ubusambanyi bashobora gukora hagati yabo. Bashobora no kujya basuzugurana nubwo nabyo bishobora kugirana isano n’ubusambanyi. Umukozi w’umukobwa twaganiriye witwa Odette yavuze ku byamubayeho ubwo yakoraga mu rugo rurimo undi mukozi w’umuhungu. Yagize ati : “ Twakoraga turi babiri maze umuhungu twakoranaga ansaba ko turyamana ndabyanga ahubwo mubwira ko ndi bumurege. Nubwo ntamureze ariko yaranyijunditse tukajya twirirwa dutongana mu rugo, we akirirwa yicaye baza akambeshyera ngo nijye utakoze”
Dukurikije ibyo uyu mukozi yatumbwiye, iyo baza kuba bafite amabwiriza bagenderaho kandi buri wese afite akazi ke azi nez ako agomba gukora, nta gasigane kari kuba hagati yabo ngo imirimo imwe n’imwe ipfe.
Ibi ni ibintu bitatu ugomba kubanza gutekerezho neza mber eyo gufata umwanzuro wo gukoresha umukozi w’umuhungu n’uw’umukobwa. No ku babafite kandi byabafasha kwibaza ku byo babona bakaba babivugurura.
Gracieuse Uwadata


text:
Kuri uyu wa 8.12.2017u nzu mberabyombi y'Ikigo Mpahabwenge CKC mu murenge wa Gasaka habereye inama nyunguranabitekerezo ku ruhare rw'imihigo y'akarere n'iyabandi bafatanyabikorwa mu kwegegereza abaturage imihigo Nyamagabe . Iyo nama ikaba yacaga ako kanya kuri Radiyo RC Huye.
Mu batumirwa bitabiriye yateguwe na ADENYA ku nkunga ya NPA hari Bwana KABAYIZA Lambert Umuyobozi w'Agateganyo w'Akarere ka Nyamagabe, Vice Prezida w'inama Njyanama y'Akarere ka Nyamagabe Mathias NGEZENUBWO, Bwana Jean de Dieu Umuyobozi ku rwego rw'igihugu wa NPA madamu Roisin Devale, GAKWAYA Pancras umunyamabanga w'umunyabanga w'inama y'ubutegetsi ya ADENYA.
Iyo nama ikaba iri mu rwego rwo gushyira mu bikorwa umushinga wa PPIMA(Pubic policy information monitoring agency) yitabiriwe kandi n'abakozi b'Abakare ,abanyamabanga nshingwabikorwa b'imirenge n'utugali uyu mushinga ukoreramo, n'abafatanyabikorwa bakorera mu karere.Mu biganiro 2 byagejejwe kubitabiriye inama hari icyatanzwe na bwana Habimana Sylvain cyibanze kubyo abaturage bagaragaza nk'ibyagombye kwihutirwa mu bikorwaremezo biteganywa mu karere ka Nyamagabe. Nu kiganiro cya 2 Umuyobozi w'Ishami ry'Igenamigambi mu karere ka Nyamagabe Karemera Jean de Dieu yagaragaje ibyo igenamigambi ry'Akarere riteganya mu gukemura muri ibyo bibazo abaturage b'imirenge ya Tare, Buruhukiro,Mushubi na Nkomane umushinga PPIMAukoreramo bagaragaje. Nyuma y'ibiganiro urubuga rwahawe abari mu cumba cy'inama n'abakoresha imbuga zindi ngo batange ibitekerezo dore ko ikiganiro cyahita inyumva nkumve kuri RC HUYE.
Ibisubizo by'ibibazo byagiye bibazwa byasubijwe ahanini n'Umuyobozi w'Akarere w'agateganyo Kabayiza Lambert wagaragaje ko ubuyobozi bushima kandi bushyigikiye uruhare rw'abaturage mu kugaragaza ibibakorerwa. Ubuyobozi bwagaragaje ko bufite ubushake bwo gukemura ibibazo by'abaturage ariko ko bitakemukira rimwe abaturage bakaba bazasobanurirwa impamvu hari ibyo baba bifuje bitajya mu iteganyabikorwa.
Jados


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
6 Nuko Abisirayeli bakora ibibi mu maso ya Yehova.+ Yehova abahana mu maboko y’Abamidiyani+ mu gihe cy’imyaka irindwi.
2 Abamidiyani bakandamiza Abisirayeli,+ bituma Abisirayeli bashaka ahantu ho guhisha imyaka yabo mu myobo yo mu misozi no mu buvumo, n’ahandi hantu hagerwa bigoranye.+
3 Iyo Abisirayeli babibaga imyaka,+ Abamidiyani, Abamaleki+ n’ab’Iburasirazuba+ barazamukaga bakabagabaho igitero.
4 Barazaga bagashinga amahema bakabarwanya, bakangiza imyaka yose yeze mu mirima yabo kugeza i Gaza. Nta kintu na kimwe cyo kurya basigaga muri Isirayeli, habe n’intama cyangwa inka cyangwa indogobe.+
5 Bazanaga n’amatungo yabo n’amahema yabo. Bazaga ari benshi cyane nk’inzige,+ kandi bo n’ingamiya zabo ntibagiraga ingano;+ barazaga bakayogoza igihugu.+
6 Abamidiyani bakenesha Abisirayeli cyane, maze Abisirayeli batakambira Yehova ngo abatabare.+
7 Kubera ko Abisirayeli batakambiye Yehova ngo abatabare, abakize Abamidiyani,+
8 Yehova yoherereje Abisirayeli umuhanuzi,+ arababwira ati “Yehova Imana ya Isirayeli aravuze ati ‘ni jye wabakuye muri Egiputa,+ mbavana mu nzu y’uburetwa.+
9 Narabacunguye mbakura mu maboko y’Abanyegiputa no mu maboko y’ababakandamizaga bose, mbirukana imbere yanyu mbaha igihugu cyabo.+
10 Nanone narababwiye nti “ndi Yehova Imana yanyu.+ Ntimugatinye imana z’Abamori,+ bene igihugu mutuyemo.”+ Ariko ntimwanyumviye.’”+
11 Nyuma yaho, umumarayika wa Yehova yaraje+ yicara munsi y’igiti kinini cyari muri Ofura, kikaba cyari icya Yowashi w’Umwabiyezeri.+ Icyo gihe umuhungu we Gideyoni+ yarimo ahurira ingano mu rwengero rwa divayi, agira ngo agire vuba Abamidiyani batamubona.
12 Umumarayika wa Yehova aramubonekera, aramubwira ati “Yehova ari kumwe nawe+ wa munyambaraga w’intwari we!”
13 Gideyoni aramusubiza ati “ariko se databuja, niba Yehova ari kumwe natwe,+ kuki ibi byose bitugeraho? Ibikorwa byose bitangaje+ ba sogokuruza bavugaga ko yakoze biri he?+ Ntibatubwiraga bati ‘Yehova yadukuye muri Egiputa’?+ None dore Yehova yaradutaye,+ aduhana mu maboko y’Abamidiyani.”
14 Yehova aramureba aramubwira ati “genda ukoreshe izo mbaraga ufite,+ kandi uzakiza Abisirayeli ubakure mu maboko y’Abamidiyani.+ Si jye ukohereje?”+
15 Na we aramusubiza ati “ariko se Yehova, nzakirisha iki Abisirayeli?+ Dore umuryango wanjye ni wo muto mu Bamanase, kandi ni jye muto mu rugo rwa data.”+
16 Yehova aramubwira ati “kubera ko nzaba ndi kumwe nawe,+ uzatsinda Abamidiyani+ nk’uko watsinda umuntu umwe.”
17 Gideyoni aramubwira ati “niba ntonnye mu maso yawe,+ mpa ikimenyetso kigaragaza ko ari wowe tuvuganye.+
18 Ndakwinginze ntuve hano kugeza aho ndi bugarukire+ nkuzaniye impano nkayishyira imbere yawe.”+ Nuko aramusubiza ati “ndakomeza kwicara hano kugeza aho uri bugarukire.”
19 Gideyoni ajya iwe ategura umwana w’ihene,+ afata na efa y’ifu ayikoramo imigati idasembuwe.+ Inyama azishyira mu cyibo, asuka umufa mu nkono, abizanira wa mumarayika munsi y’igiti kinini, abishyira imbere ye.
20 Umumarayika w’Imana y’ukuri aramubwira ati “fata izo nyama n’imigati idasembuwe ubishyire kuri kiriya gitare,+ usukeho umufa.” Nuko abigenza atyo.
21 Umumarayika wa Yehova arambura ukuboko akoza umutwe w’inkoni yari afite kuri izo nyama n’imigati idasembuwe, nuko umuriro uzamuka muri icyo gitare ukongora izo nyama n’iyo migati idasembuwe.+ Uwo mumarayika wa Yehova ahita abura.
22 Gideyoni ahita amenya ko uwo yari umumarayika wa Yehova.+
Aravuga ati “ayii, Yehova Mwami w’Ikirenga, ndagowe kuko nabonye umumarayika wa Yehova amaso ku yandi!”+
23 Ariko Yehova aramubwira ati “gira amahoro.+ Ntutinye.+ Nturi bupfe.”+
24 Gideyoni yubakira Yehova igicaniro+ aho hantu, kandi n’ubu kiracyitwa+ Yehova-Shalomu. Kiracyari muri Ofura+ y’Ababiyezeri.
25 Muri iryo joro Yehova aramubwira ati “fata ikimasa cy’umushishe, ikimasa cya so, ikimasa cya kabiri cy’umushishe gifite imyaka irindwi, kandi usenye igicaniro so yubakiye Bayali,+ uteme n’inkingi yera y’igiti iri iruhande rwacyo.+
26 Wubakire Yehova Imana yawe igicaniro kuri kiriya gihome kirekire, ucyubakishe amabuye atondetse neza, maze ufate icyo kimasa cya kabiri cy’umushishe ugitambire ku nkwi zivuye kuri ya nkingi yera y’igiti uri buteme, kibe igitambo gikongorwa n’umuriro.”
27 Nuko Gideyoni afata abagabo icumi mu bagaragu be, aragenda abikora nk’uko Yehova yabimubwiye.+ Ariko kubera ko yatinyaga cyane abo mu rugo rwa se n’abo muri uwo mugi, aho kubikora ku manywa yabikoze nijoro.+
28 Abo muri uwo mugi babyutse kare mu gitondo nk’uko bisanzwe, basanga igicaniro cya Bayali cyashenywe, n’inkingi yera y’igiti+ yari iruhande rwacyo bayitemye, na cya kimasa cya kabiri cy’umushishe cyatambiwe ku gicaniro cyahubatswe.
29 Barabazanya bati “ni nde wakoze ibi bintu?” Barabaririza, barashakisha, amaherezo baravuga bati “Gideyoni mwene Yowashi ni we wakoze ibi bintu.”
30 Abo muri uwo mugi babwira Yowashi bati “sohora umuhungu wawe tumwice,+ kuko yashenye igicaniro cya Bayali, akanatema inkingi yera y’igiti yari iruhande rwacyo.”
31 Yowashi+ abaza abari bamuhagurukiye+ ati “ese murashaka kuburanira Bayali kugira ngo murebe niba mushobora kumukiza? Uburanira Bayali wese akwiriye kwicwa muri iki gitondo.+ Niba Bayali ari Imana,+ niyiburanire+ kuko hari umuntu wamusenyeye igicaniro.”
32 Guhera uwo munsi bita Gideyoni Yerubayali,+ bavuga bati “Bayali niyiburanire, kuko hari umuntu wamusenyeye igicaniro.”+
33 Abamidiyani+ n’Abamaleki+ n’ab’Iburasirazuba+ bose bateranira hamwe nk’umuntu umwe,+ barambuka bakambika mu kibaya cya Yezereli.+
34 Umwuka wa Yehova+ utwikira Gideyoni, avuza ihembe+ ahamagara Ababiyezeri+ ngo bamukurikire.
35 Yohereza intumwa+ mu Bamanase bose baraza baramukurikira. Nanone yohereza intumwa mu Basheri no mu Bazabuloni no mu Banafutali, baramusanga.
36 Gideyoni abwira Imana y’ukuri ati “niba koko ari jye uzakoresha kugira ngo nkize Isirayeli nk’uko wabisezeranyije,+
37 dore ngiye gushyira ubwoya ku mbuga bahuriraho. Ikime nigitonda kuri ubwo bwoya gusa ariko ubutaka bubukikije bugakomeza kumuka, ndamenya ko ari jye uzakoresha kugira ngo ukize Abisirayeli nk’uko wabisezeranyije.”
38 Nuko bigenda bityo. Abyutse kare mu gitondo ku munsi ukurikiyeho akamura bwa bwoya, buvamo amazi y’ikime yakuzura ibakure nini banywesha mu minsi mikuru.
39 Icyakora, Gideyoni abwira Imana y’ukuri ati “ntundakarire; reka nongere ngire icyo nkwisabira. Ndakwinginze, reka nongere ngeragereshe ubu bwoya kugira ngo mbyizere neza ntashidikanya. Ndakwinginze, noneho ureke ubwoya bube ari bwo bwumuka, maze ikime gitonde ku butaka bubukikije.”
40 Iryo joro Imana ibimugenzereza ityo; ubwoya buba ari bwo bukomeza kumuka, maze ikime gitonda ku butaka bubukikije.
Yohereze
Yohereze
BIBILIYA-UBUHINDUZI BW'ISI NSHYA
Abacamanza 6
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mike, Michel, Michael ni izina ryandikwa mu buryo busaga 50 bitewe n’ururimi rw’igihugu uryitwa avukiyemo
Iyo ari abakobwa babita ba Michele, Micheline n’andi menshi atandukanye.
Bimwe mu biranga ba Mike
Ni umuntu ugira urukundo akamenya no kurutanga ndetse wishimira guhora ashagawe n’inshuti nyinshi. Abasha gukora ibintu byinshi kandi neza ndetse azi no gusaba ubufasha iyo hari ibyo adashoboye, ntabwo bimutera isoni.
Iyo ahisemo ikintu yiyumvamo nka politike,ubuvuzi cyangwa ikindi abasha kugikora neza ariko nta kunda guhatirwa imirimo kuko aribwo ayikora nabi.
Ubucuruzi buramuhira, ibyo yerekejeho umutima n’imbaraga abigeraho n’ubwo rimwe na rimwe hari ibyo usanga yirengagiza gukora kandi yari abifitiye ubushobozi.
Ni umuntu ukunze gukabya inzozi ze mu byo aba yifuza kugeraho, agira umutima mwiza akagira ubuntu agafashanya ariko haba nubwo bihindagurika agakora ibitandukanye n’ibyo.
Uko byagenda kose, Mike agira ubumuntu muri we, usanga niyo hari ibyo yitwayemo nabi kubera ibihe yari arimo, asubiza intekerezo inyuma akigaya ndetse akabisabira imbabazi.
Ku bijyanye n’umuryango we, akora uko ashoboye ngo wishime. Nubwo yaba atari umuhanzi usanga, afite ubuhanga bwo muri we bw’umuziki akaba yanaririmba ngo umuryango we wishime.
Iyo akiri umwana aba akeneye guterwa umwete wo gusubira mu masomo kuko nubwo aba ari umwana w’umuhanga ariko we aba yumva ntacyo bimubwiye ngo akomeze yaguke.
Mike ni umuntu woroshya ubuzima, utuma abantu baseka, iyo uhuye nawe uba wumva mwaba inshuti.
Ni umuntu uba ugaragara neza, ukunda umuziki, kwambara neza ,ukunda ibiryo no gutembera.
Buri mukobwa wese aba yifuza kuba inshuti na Mike bitewe n’ukuntu aba ari umuntu witanga kandi akamenya gutetesha. Mike akunze kuba ari umuntu w’umunyakuri kandi w’umwizerwa.


text:
Kirehe: Yababariye uwamwise inzoka bagiye gusenga nyuma ya Jenoside
Kimwe mu biragaraza uko Jenoside itegurwa n’uko ishyirwa mu bikorwa (etape) harimo no gupfobya abantu ukabambura amazina asanzwe ugamije kubagaragaza nk’abadakwiriye kubaho.
Mukeshimana Clementine utuye mu Karere ka Kirehe, Umurenge Gatore avuga ko nyuma y’ubuzima bushaririye yahuye nabwo mu gihe cya Jenoside yakorewe Abatutsi mu 1994 ubwo yari ari mu buhungiro muri Tanzania, butagarukiye aho kuko no kugeza mu 1996 ubwo yagaruka mu Rwanda yari akitwa inzoka n’abari bababajwe nuko atapfuye.
Mu buhamya yatanze kuri Radio Ijwi ry’Ibyiringiro mu kiganiro Duhumurizanye aho yavugaga ko kumenya Yesu byatumye ababarira buri wese wamugiriye nabi, yagarutse ku buzima bushaririye yanyuzemo aho yiswe inzoka no mu rusengero.
Avuga ko mu 1992 yashakanye n’umugabo wari warapfushije umugore, uwo mugabo akaba yari afite abana icyenda.
Ubwo jenoside yabaga mu 1994, Clementine yahunganye n’uyu mugabo bagera muri Tanzania ngo ariko bageze mu nkambi,abana b’uwo mugabo bamugararije urwango batangira kumwita inzoka.
Uwo mugabo we ngo yakomeje kumurwanira ishyaka kugeza ubwo yamuzaniraga ibiryo aho yabaga yihishe , mugihe abana be babaga bavuze ko batasangira n’inzoka.
Ubuzima bushaririye mu buhungiro.
Aho bari bahungiye muri Tanzania umwe mu bakobwa b’uwo mugabo yamubwiye ko atifuza kureba inzoka mu maso ye bityo ko akwiye kumujya kure.
Ntibyateye kabiri baza kumujyana kumwica ariko ku bw’amahirwe agarukira ku rwobo.
Yahahuriye n’ubuzima bubi gusa ngo n’Imana yakingaga akaboko kuko buri munsi Abatutsi bicwaga n’Abanyarwanda bagenzi babo babaga barahunganye, nyamara we akarusimbuka.
Uko yagarutse mu Rwanda
Mu Kuboza 1996 Mukeshimana n’umugabo we wari umusaza bagarutse mu Rwanda , batangiye kubana bonyine abana b’uwo mugabo nabo baribana kuko bari baramwanze gusa ngo abensh bari baramaze kubaka ingo zabo bafite abagabo abandi bafite abagore.
Nk’umuntu wabanaga n’ihungabana abo mu muryango akomokamo barahitanywe na Jenoside yakorewe Abatutsi, Mukeshimana yumvaga akeneye icyamuhumuriza.
Yafashe icyemezo cyo kujya gusenga mu barokore, maze ubwo yari yicaye mu rusengero nk’abandi, umukazana w’umugabo we yarahagurutse mu rusengero abwira abandi bakristo ikintu kimubabaje nubwo yaje gusenga.
Ati”Ikintu kimbabaje ni uko nari nziko ntaho nzongera guhurira n’inzoka none ikaba yaje no mu rusengero.”
Ngo icyatumye avuga ibyo nuko bahoraga babaririza niba Mukeshimana atarapfa dore ko mu barokotse Jenoside bo muri ako gace ariwe wari warahise atinyuka gutahuka .
Uyu mubyeyi yahise azinukwa gusubira mu rusengero urwo arirwo rwose , yabayeho nk’ikihebe, yishora mu nzoga, mu kunywa itabi ubundi akajya agendana umuhoro ngo nawe nagira uwo ahura nawe mu bamwita inzoka azihimure.
Uko yaje guhinduka
Nyuma yo gufata icyemezo cyo kutajya gusenga ngo byageze muri 2013 akomeza kumva umutima uremerewe, noneho akajya afungura Radio ngo byibura yumve ahantu yakumva ijambo ry’Imana rikamuhumuriza.
Yarahindutse kubera gutega amatwi ibiganiro bya Radio Ijwi ry’Ibyiringiro
Kuri ubu Mukeshimana avuga ko afite amahoro ku Mana, yababariye buri muntu wese n’abamwise inzoka ndetse nawe ngo yatangiye urugendo rwo gusaba imbabazi abo yahemukiye akiri mu bwihebe.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 18-25)
Bavandimwe, 18nsanga amagora y’igihe cy’ubu ngubu atagereranywa n’ikuzo rizatugaragarizwamo. 19Ndetse n’ibiremwa byose birarekereje ngo birebe igaragazwa ry’abana b’Imana : 20n’ubwo ibyo biremwa bitagifite agaciro, atari ku bushake bwabyo ahubwo ku bw’Uwabigennye atyo, biracyafite amizero. 21Kuko n’ibyaremwe ubwabyo bizagobotorwa ingoyi y’ubushanguke, maze bigasangira ubwigenge n’ikuzo by’abana b’Imana. 22Tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura, turaganyira mu mutima dutegereje kugirwa abana b’Imana, ugucungurwa kw’imibiri yacu. 24Koko rero twarakijijwe mu bwizere ; nyamara kureba ibyo wizeraga ntibiba bikiri ukwizera. Iyo umuntu yirebera aba acyizeye iki kindi? 25Niba rero twizeye icyo tutareba ubu ngubu, twihanganiye kugitegereza.
ZABURI (Zab 126 (125), 1-2ab, 2cd-3, 4-5, 6)
Inyik/ Uhoraho yadukoreye ibintu by’agatangaza,
ni yo mpamvu twasazwe n’ibyishimo.
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
« Uhoraho yabakoreye ibintu by’agatangaza !»
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu ;
ni koko, umuhinzi ubibana amarira,
asarurana ibyishimo.
Uko agiye, agenda arira,
yitwaje ikibibiro cy’imbuto;
yagaruka, akaza yishimye,
yikoreye imiba y’umusaruro.
IBANGONDIRMBO RIBANZIRIZA IVANJlLI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi amabanga y’Ingoma y’iiuru.
Alleluya.
IVANJILI
+ Luka (Lk 13, 18-21)
Muri icyo gihe, 18Yezu aravuga ati « Ingoma y’Imana imeze ite ? Nayigereranya n’iki ? 19Imeze nk’akabuto ka sinapisi umuntu yagiye gutera mu murima we, karakura kaba igiti, maze inyoni zo mu kirere ziza kwarika mu mashami yacyo. » 20Arongera ati «Ingoma y’Imana nayigereranya n’iki ? 21Imeze nk’umusemburo umugore yavanze n’incuro eshatu z’ifu, kugeza igihe byose bitutumbiye.»


text:
NTA BYERA NGO DE![1]
Uyu
mugani umunyarwanda awuca iyo yinjiriwe n’ibizazane mu mpundu, amahirwe
ntiyinonosore; ni ho yimyoza agira, ati «Nta byera ngo de »! Wabaye inzirikane
y'ijambo rya Cyilima Rujugira rwa Mazimpaka, amaze gupfusha umugore we Kalira
yakundaga cyane; ahayinga umwaka w'i 1700.
Uwo
mugore Kalira ngo yari mwiza cyane, kuruta abagore n'abakobwa bariho icyo gihe;
ariko akaba uwo muri rubanda rugufi. Se yari umwega w'umuhenda, akitwa Banyaga
ba Gahenda, ari mu rwego rw'abakene. Kalira rero amaze kuba inkumi arasabwa, na none muri
rubanda rugufi. Hashize iminsi arashyingirwa, umuhungu wamurongoye yari
yarapfushije nyina, amaze kurongora na se arapfa, asigarana n'umugore we na
murumuna we bakurikirana.
Nuko
Kalira arakundwakara cyane! Bukeye umugabo we abwira murumuna we, ati «Ndagira
ngo ngusabire na we urongore, ejo tutazamara inka ntaragushyingira nkaba ngize
nabi ari jye wasigaye mu mwanya w'ababyeyi bacu. Murumuna we aramuhakanira, ati
«Dufite inka nkeya cyane, kandi dufite umugore utadukwiye kuko ari mwiza
bihebuje, nimara kurongora tuzagabana turiya duka, mukeba we tumukamire, izo
Kalira yari yihariye bazikamane bizatume anywa umujago ananuke maze abantu
bajye baducaho umugani ngo twabonye umugore tunanirwa kumutunga, ndetse
nibirimba bamudutware, kuko tumukenesheje; ati «Ku bwanjye, reka dutunge Kalira
tumukamire inka zacu zose, nizimara kugwira, uzabone kunshakira no kugabana».
Bemeranwa batyo.
Nuko
biba aho; hashize igihe gito, Rujugira ajya guhiga, ahigukana mu karere Kalira
yashyingiwemo. Ageze hafi y'urugo rwabo, aruhukira mu biti by'iminyinya byari
imbere y'umuharuro.
Ubwo
umugabo wa Kalira n'umugabo wabo bari bashokeje inka zabo. Rujugira ahagera
amaze gusonza; impamba ye yari yashize. Abwira umusore umutwaje itabi ngo ajye
kumutekerera. Uwo muhungu ageze mu rugo Kalira arimo asanga inyana zavuye mu
biraro zikina mu rugo; yagerageza uko yazisubizamo bikamunanira kuko yafataga
imwe akayishyira mu kiraro agakinga; yongera gushukashuka indi ayisangisha iya
mbere, yakingura iyabanje mu kiraro ikisohokera!!
Zikomeza
kumurushya zityo, uwo mugaragu wa Rujugira abibonye aramufasha bazishyira mu
biraro. Bazipfundikira ubwatsi, barangije, Kalira amubaza aho aturutse. Undi
amubwira ko ari kumwe n'umwana w'umwami Rujugira, akaba aje kumutekerera itabi.
Kalira, ati «Ngwino mbanze nguhembe kuko wamfashije umurimo wari wananiye».
Amujyana mu nzu amuha amata. Amaze kuyanywa ashyira Rujugira itabi. Amubajije
icyamutindije, undi ati «Icyantindije iyaba ari wowe wakibonye nk'uko nakibonye
ntiwagisigaga !» Rujugira, ati «Ese wabonye kintu ki?» Amutekerereza ukuntu
yabonye umukobwa mwiza cyane, kandi w'umunyangeso nziza. Mbese aramumuratira
binonosoye.
Rujugira
amatsiko amutera kworoherwa. Asubizayo uwo muhungu ngo ajye kumuvunyishiriza.
Aragenda abwira Kalira, ati «Rujugira ngo aragusaba aho yugama izuba». Undi ati
«Genda umubwire aze aryugame».
Rujugira
aragenda. Kalira amubonye, ati «Ngo wugame». Arahaguruka, bararamukanya.
Asubira inyuma y'inzugi aho bari bashyize intebe aricara. Kalira na we yicara
imbere y'inzugi mu kirambi. Baganira batarorana. Rujugira yicwa n'amatsiko yo
kumureba neza, Kalira na we agatinya kumubwira ngo amuhe amata, kandi abona ashonje.
Yaribwiraga ati «naturuka he kubwira umwana w'umwami ngo:Ngwino nguhe amata,
kandi ntari umuntu uzwi !» Uko Rujugira yifuza kubona Kalira ni na ko Kalira
yifuzaga kumufungurira, kuko yabonaga ko akeneye icyo yanywa.
Nuko
bikomeza bityo, bose bagisha imitima inama y'icyo bashobora gukora kugira ngo
bombi bagere ku cyo bifuza. Bitinze, Rujugira aramubwira, ati «Ndashaka
kugusezeraho, kandi nagushimiye cyane kuko wanyakiriye neza ukanganiriza
singire irungu, ati «ariko kandi niyemeje kuguha ibihembo bikomeye; maze rero
nkaba ngusabye ko wanyiyereka nkakureba kandi ukambwira n'izina ryawe
n'iry'umugabo wawe, nkagenda menye uwangiriye neza uwo ariwe; ati «kandi n'uwo
nzaguhera ibihembo nkazamubwira uwo abinshyikiririza». Kalira aramusubiza, ati
«Ibyo unsabye byose ndabigukorera, ariko nanjye icyo ngusaba unyemerere
ukimpe». Rujugira arabyemera.
Kalira
akenyera uruhu rwe neza, arakondora amusanga mu muryango. Undi arahaguruka
bararamukanya. Rujugira aramukomeza, Kalira yashaka kwiyunyugushura ngo
yisubirire mu kirambi, undi akanga; ati «Guma aha tuganire turebana, kandi
niwanga ukajya mu kirambi turahajyana». Kalira bimushobeye aremera, aguma mu
muryango, noneho Rujugira arakunda amwitegereza neza; aramubenguka. Kalira
abonye ko umwana w'umwami yamukunze, aramubwira, ati «Dore ibyo wantegetse
nabyemeye; none na we ndagusaba unyemerere nguhe amata kuko nta nzoga mfite.
Nusanga ari mabi uyareke, kandi ninyaguhera mu kitoze na bwo ntuyanywe !»
Rujugira, kuko yari yamukunze birengutse, aramwemerera.
Nuko
Kalira aragenda asuka amata aramuhamagara, undi amusanga mu kirambi arayakira.
Kugira ngo yereke Kalira ko yamukunze cyane, aramubwira, ati «Ngwino dusangire
nkwereke ko ari nta gasuzuguro ngufitiye». Kalira aramwemerera barasangira.
Barangije kunywa, Rujugira arasohoka, ahamagara abagaragu be batatu, abatuma ku
batware batatu begeranye n'aho Kalira ari (atuye), ngo bamwoherereze ingobyi
n'abahetsi bo kumuheka kuko arwariye mu nzira.
Abantu
baragenda bavuga ubutumwa. Abahetsi barashakwa baraboneka. Barabohereza
n'ingobyi. Bakiri mu nzira, abagabo ba Kalira bakukira inka. Bageze hafi
y'iwabo, babona agaharuro kabo kuzuyeho abantu; baza bikandagira, bibaza
icyahabaye. Bahageze bababwira ko bari kumwe na Rujugira. Bajya mu rugo batura
amazi bakukanye imbere y'umuryango w’inzu. Binjira mu nzu baramukanya na
Rujugira. Baratambuka basuhuza Kalira. Ubwo abahetsi baba basesekaye mu rugo
n'ingobyi.
Rujugira
arababwira, ati «Nimukure imijishi mu ngobyi muyitambukane, mushyiremo umuntu
musanga mu kirambi mumuheke tugende izuba rimaze guhumba». Kalira n'umugabo we
n'umugabo wabo babyumvise bagwa mu kantu. Ubwo abahetsi batambukana ingobyi,
banaguriramo Kalira. Abagabo be bagize ngo baratera amahane barabafata. Kalira
baramuheka ariko afite agahinda n'amarira menshi; ababajwe n'uko ataye abagabo
be mu rujijo.
Rujugira
abonye ingobyi ya Kalira imaze kurenga abwira ba bagabo be, ati «Ndabaha inka
iminani ibiri n'umusozi, maze muwutureho, mwishakire abandi bagore, naho uriya
we ndamubatwaye !» Abahungu baranga, bihuta bajya ku Ijuru rya Kamonyi,
kuregera Mazimpaka.
Nuko
Rujugira ajyana Kalira, amugejeje iwe atumira bene se, n'inshuti ze, ngo
bamutahire ubukwe, ngo bamuzanire n'inzoga zo kumutwerera. Abantu benshi
barashika: abagore, abakobwa n'abasore n'abana. Byose bimaze kwegererana,
Rujugira ababwira icyo yabatumiriye, ati «Uyu munsi nabonye umugeni unteye
ubwuzu mu mutima, none nabatumiriye kumbera abakwe ngo twishimane».
Abatekerereza uko yamwambuye umugabo we, kandi ariko akaba yagiye ibwami
kumurega.
Igitaramo
kiratangira, abagore n'abakobwa basanga Kalira, abagabo bato n'abakuru
bateranira ikambere hamwe na Rujugira; ijoro bararikesha barabyukurutsa,
ibirori birangiye abataha barataha. Rujugira asigarana n'umugore we Kalira.
Ubukwe butaha butyo.
Bimaze
iminsi haza intumwa yo kwa Mazimpaka, ngo Rujugira naze yitabe ibwami.
Arahaguruka ajya kwitaba se. Agezeyo, aramutonganya kuko yagize urugomo,
akambura umuntu umugore we. Rujugira abaza se, ati «Mbese ni cyo mwantumirizaga
?» Undi, ati «Nta kindi: subiza umunyarwanda umugore we». Rujugira aratakamba,
ati «Aho kumurekura, ahubwo mumushyingire umugeni mwari mwarangeneye, ariko
mundekere uwo musumbakazi, ati «Kandi namuhaye inka cumi n'esheshatu zo
kumuriha ize yakoye, arazanga».
Mazimpaka
abaza uwo muhungu, ati «ntiwakwemera ko ngushyingira undi mugeni wishakiye mu
bari mu rugo rwanjye cyangwa ahandi waba umuzi, nkaguha n'inka n'imisozi,
bikaba ingurane z'uwo mugore wawe Rujugira yatwaye ?» Umuhungu, ati «Nyagasani
ibyo byose mubireke, ariko munsubize umugore wanjye». Mazimpaka atangira
kwibaza uko uwo mugore wabaye ikotaniro asa. Aramutumiza, Rujugira
aramurimbisha, aramuribagiza, baramuheka ajya ibwami. Mazimpaka amubonye asanga
ni mwiza wese; na we aramubenguka cyane; ati «Uyu mugeni akwiye umwami; mwese
ndamubatse!»
Umugabo
wa mbere wa Kalira abwira Mazimpaka, ati «Umugeni ndamutanze ariko nimuntegeke
uko mbaye». Mazimpaka, ati «N'ubundi nari nakubwiye ko nguha inka n'imisozi
nkagushyingira uba ari wowe wanga». Undi, ati «Noneho ndabyemeye». Bamuha ibyo
bamusezeranije areguka. Ariko na Rujugira ntiyatahana Kalira, asigaranwa na
Mazimpaka. Umuhungu we abibonye atyo kuva ubwo yanga kurya yanga kunywa;
ananirwa gusinzira kubera kwibuka Kalira bamwambuye amanzaganya. Abantu bakuru
babibonye barikora bajya ibwami. Babaza Mazimpaka icyamuteye kwambura umwana
kizira; bati «Kuki uwo mugore utamushubije uwamurongoye, kandi ntumurekere
Rujugira wamwishumbakarije, ahubwo ukamwitwarira, none umuhungu wawe akaba
agiye kwicwa n'agahinda ?» Mazimpaka, ati «Nanze kubatera ishyari, mubanyaga
bombi»! Bati «None se ko umwe wamuhaye umusozi, ukamuha inka n'umugeni bikaba
indishyi, undi we abaye ate ?» Bati «Wihemukira umwana musubize umugore
yironkeye!».
Nuko
Mazimpaka abuze uko abigira, aremera yohereza Kalira kwa Rujugira ndetse
n'abakwe, n'ibishyingiranwa byinshi. Ariko akajya amara iminsi akajya guhakwa
na sebukwe kuko yari yarabitegetse Rujugira; gusa yagenda ntaze ubusa, akazana
inka nyinshi; ndetse bituma Rujugira atona kuri se cyane, aragwa Kalinga, ngo
azabe ali we uba umwami w'u Rwanda. Ubwo Kalira bamwita Rwabami, kuko yashatswe
na Mazimpaka, ari umwami, kandi n'umugabo we Rujugira akaragwa ubwami. Ubwo
rero yabaye umugore w'abami babiri. Yarakundwakaye cyane birengutse, aruta
bakeba be bose, abyarana na Rujugira umuhungu witwaga Sharangabo, (sekuruza
w'Abasharangabo) n'umukobwa witwaga Mulikanwa.
Aho
rero Rujugira amariye kumukukana, no kuragwa ubwami, ifuha rya se Mazimpaka
rituma acika mu Rwanda atarimikwa. Yamuhunze amaze kumwicira imfizi, atinya ko
yamukurikiza undi muhungu we witwaga Musigwa; uwo yakurijeho igisigo cyitwa:
«Singikunda ukundi: Nkunda ibyo nkunze ntibinkundire; aho kunkunda birankuka,
bikajya i Kamagoma gukungika iyo kure: Gukunda ikitagukunda ni imvura igwa mu
ishyamba». Ubwo ngo muri iyo minsi, Rujugira yatirimukiye mu rugo rwa se,
asohotse imfizi ya Mazimpaka yarubagamo ihagarara ku ruhamo rw'umuryango
imubuza kugenda. Abuze uko abigenza ayitera icumu, kugira ngo imubise agende,
hato Mazimpaka atamusanga aho akamugira nk'uwejo. Amaze kuyigusha ajya kubwira
Kalira ibyago agize; ati «None ibyiza ni ugucika».
Nuko
Kalira akora ku mwana wabo Sharangabo na gashiki ke Mulikanwa ashaka inzoga mu
gacuma n'itabi n'urushingo, n'inkono idakwikiye, n'umuheha udasohoye, ashyira
mu gaseke, akorera umugaragu wabo Ndabaramiye wari utuye i Gihinga na Ruzege
(abamukomokaho niho bagituye ubungubu). Bashyira nzira. Bageze mu Bihembe bya
Rugalika, Rujugira ati «Mfite inyota». Umugore aramuseka, ati «Ko tutazi aho
amazi ari muri iri shyamba, ubona byagenda bite ?» Avana inzoga mu gaseke
aramuha, Rujugira arasoma ariruhutsa, ati «Uwampa n'agatabi !» Kalira akora mu
gaseke azana itabi aramuha. Rujugira, ati «Ko nta nkono y'itabi mfite ?» Kalira
azana ya yindi idakwikiye n'umuheha udasohoye. Rujugira, ati «Uyu muheha
udasohoye twawunywesha dute ?» Kalira azana icyuma gica inzara barawubaza,
bakaraga urushingo baracana. Bamaze kuruhuka bakomeza urugendo berekeza iy'i
Bugesera n'i Gisaka.
Bishyize
kera, iby'imihango y'ibwami byo kwimika uzasimbura Mazimpaka birabyuka; bimika
Karemera Rwaka. - Iryo zina rye Karemera, si iryo mu mazina ya cyami y'i
Rwanda; ni Ruganzu Ndoli warivanye i Karagwe k'Abahinda, ku ngoma y'umwami wabo
Karemera Ndagara ya Ruhinda, amushimira ko yamuhishe akamurera akamukuza; undi
amusezeranya ko azamushimira iyo neza ashyira izina rye mu y'ubwami bw'i Rwanda
-.
Karemera
Rwaka amaze kugera ku ngoma arahuma. Rubanda bati «Ni ingoma imurashe kuko
atari we wayirazwe». Basubira mu bwiru, bemeza ko Rujugira agomba kugarukira ingoma.
Bohereza
abantu bo kumurarura. Bamukozeho araricurika, ati «Mazimpaka yishe Musigwa
azize ko aganiriye n'umugore we none jye wamwiciye imfizi namuhonoka nte ?»
Bajya
inama yo kwiba umugore we Kalira kugira ngo nibamugeza i Rwanda azabe ari we
ugarura umugabo we. Baragenda baramurebura n'umwana we Sharangabo n'umugaragu
wabo Ndabaramiye; babagarura mu Rwanda, Rujugira asigara ishyanga wenyine.
Kalira
ageze ku Kamonyi, arwara ibinyoro, bamwubakira urugo ku Kivumu cya Mpushi aba
ari rwo abirwariramo (ubwo hitwa i Mpushi kubera ibihushi by'ibinyoro).
Abikirutse, agaruka ku Kamonyi. Bamubwira kosa imibavu myiza akayoherereza
Rujugira amutashya. Abigira atyo. Ndabaramiye abisubiranayo. Mu iramukanya,
Ndabaramiye anukiriza Rujugira ya mibavu; Rujugira, ati «Iyi nyoso si iy'undi
ni iya Kalira !» Ndabaramiye, ati «Enda twigire hirya nkubwire ubutumwa bwe».
Rujugira akaba yabuguzaga, ahagurukana ubusoro mu ntoki. Ndabaramiye akagenda
amushukashuka, barinda bagera ku cyambu cya Busoro (ni ko hiswe kuva ubwo), munsi
ya Mugina wa Jenda na Kabugondo. Bahageze Rujugira amaze gukenga ibyo
Ndabaramiye amushakira; yiyumvira amarenga y'umugore we, ubusoro abujugunya mu
ruzi agaruka i Rwanda rwa Kamonyi, yima ingoma ya se na sekuru; yitwa Cyilima.
Ubwo
ariko akijya kwima ingoma, umugore we Kalira abiru baramunywesheje (bamuha
uburozi arapfa); kuko atashoboraga gusubirana n'umugabo we kandi baracikanye.
Mu
Rwanda byari umuziro w'uko umugore bahunganye bahungukana; bamutaga mu mugezi
cyangwa se agahama iyo ishyanga. Rujugira rero yumvise ako kageni Kalira
yapfuye ni ko kuvuga ijambo ry'umubabaro, ati «Nta byera ngo de; iyo nima
Kalinga ndikumwe na Kalira !» Yashakaga kuvuga ko abonye ikuzo ry'u Rwanda,
ariko ibizazane bikamwinjira, ntabyishimanemo na Kalira yari yariziritseho
bakanaruhanira ishyanga.
Ubwo
rero ntiyagize amahirwe y'uruhehemure, kuko yavanze impundu n'agahinda. Nicyo
cyatumye avuga ngo «Ntabyera ngo de!» (nta we utunganirwa na byose).
Kuteza
ngo de = gucagasa impundu z'amahirwe.
Uwo
Cyilima Rujugira ni wa wundi wosherejwe mu Masambu ya Gaseke (Rukoma) ingoma
esheshatu zose zamuzunguye, ku ya karindwi umugogo we (umurambo) ugahambishwa
na Mutara Rudahigwa; mu nzu y'umwiru Mirama w'umutsobe; niho abacukumbuzi
bawutahuye mu mwaka w'i 1969, bawujyana i Buruseli mu Bubiligi, bukeye
bawugarura i Butare mu Rwanda.
Impamvu y'ibyo byo gutinda
kuwuhamba, ni uko mu bwiru bw'i Rwanda, umwami wese witwa Cyilima yagombaga
guhambwa n'uwitwa Mutara na we agahindukira agahambwa n'uwitwa Cyilima. Ku
ngoma zo hagati ya bombi, imirambo yabo ikoserezwa i Gaseke, hanyuma
ikazahambwa burundu mu marimbi y'abami i Rutare. Kuba rero Cyilima Rujugira
yarahambwe na Mutara Rudahigwa ntahambwe na Mutara Rwogera ni uko Mutara
Rwogera amaze kwima yatanze imyiteguro yo kujyana umurambo wa Cyilima mu
marimbi y'abami itararangira. Ni ko kurindira undi mwami uzitwa Mutara bigera
kuri Rudahigwa; awuhambisha nko mu wa 1932.
[1] -------Original
Message-------
From: rwandanet@yahoogroups.com
Date: maandag
To: rwandanet@yahoogroups.com
Subject: [rwandanet] Insigamigani (Nta byera ngo de
& Yakoze iyo bwabaga)
Ndashimira modérateur wa forum wanyemereye
kuba
membre.
Bwana modérateur rero, nkwifurije akazi keza,
karangwa n'ubwitange bwinshi.
dore rero en attaché inkomoko y'imigani izwi
cyane:
1. Nta byera ngo de!
2. (Kanaka) Yakoze iyo bwabaga!
Hari abatazi ko muri uyu mugani wa kabiri, ubwo
"bwabaga" mu nkomoko butari ubugabo nk'uko ubu
biri, ahubwo bwari uburozi.
NB: Bitewe n'uko ntazi niba bose bashobora gusoma
ibiri kuri format PDF, mbyohereje no muri WORD
(DOC).
Umunsi mwiza kuri mwese.
Felicien M. Barabwiriza


text:
Ibihe byiza by’ibiruhuko umwana wawe w’imyaka hagati y’i 2 na 16, yagirira muri Plaisir d’Enfant Ecole Active Bilingue ishuri riri i kabuga,colonie des vacances biri kuba kuva 27 November 2017 kugeza , 29 December 2017
Mubihe by’ibiruhuko, umwana aba acyeney kongera kuruhuka, aba acyeneye kongera kwishimana n’abandi bana ariko akikijwe n’ababyeyi bamwereka urukundo ari nako bamufasha kurushaho kunguka ubumenye gahoro gahoro mu buryo bumufasha kuruhuka mu mutwe.
Ishuri riherereye i kabuga, mu mujyi wa Kigali rimaze kumenyekana ku izina rya Plaisir d’enfant, Ecole Active Bilingue, ryateguriye abana bose kuva ku nshuke kugeza ku bakuze, ibihe byiza ku bana bikunze kwitwa colonie des vacances, aho abana birirwana, bidagadura, bakina, arinako bigishwa buhoro buhoro utuntu turushaho kubafungura mu mutwe mu buryo bubaruhura nanone.
Muri iyi colonie des vacances abana biga Informatique; Musique et danse; defile de mode, cuisine ; lecture et debat culturel; football&Basket; Natation; couture; theatres; dessin & bricolage; bicyclette & visites.
Ufite umwana cyangwa urimo abyiruka dore ko twakira abana bari hagati y’imyaka 2 na 16, wifuriza kugira ibihe byiza, akaruhuka mu mutwe ari nako arushaho kwaguka mu bitekerezo no mu bwonko bimutegurira kuzinjira mu mwaka mushya w’amashuri yararuhutse, yishimye afite akanyamuneza , kandi yarungutse ubumenyi butandukanye mu tuntu twinshi, wahamagara abashinzwe kukwakira kuri +250725278051; + 250722890880; +250782306025
Ufite ubusobanuro bundi wifuza wavugisha abashinzwe kuba bakwakira kuri
+250725278051; + 250722890880; +250782306025


text:
Raporo ya 2016 y’Ishami ry’umuryango w’Abibumbye ryita ku buzima (World Health Organization) yagaragaje ko abantu barenga miliyoni 422 mu bakuze barwaye diyabete ikaba iri mu ndwara zibasiye ubuzima bwa benshi ku isi.
Diyabete (Diabète) ni indwara idakira kandi itandura iterwa no kuba umubiri w’umuntu utakibasha gukoresha isukari neza, bitewe n’uko umusemburo ushinzwe gukoresha isukari, utarimo gukorwa n’impindura, yanawukora ntukoreshwe neza cyangwa se ikora muke ntukore ibihagije.
Abahanga mu by’ubuzima bagaragaza ko iyi mibare ishobora no kwiyongera ikagera kuri Miliyoni 642 mu 2040 mu gihe nta gikozwe mu guhangana n’ibiyitera.
Diyabete yo mu bwoko bwa kabiri yiganje mu bakuze ikunze guhitana imbaga aho abenshi batungurwa no gusanga bayirwaye, hakaba n’igihe basanga yarabarenze nyuma yo kwisuzumisha.
Umwarimu akaba n’impuguke mu by’Ubuzima muri Kaminuza ya Newcastle, Prof. Roy Taylor, yatangaje ko Diyabete yo mu bwoko bwa kabiri ari yo ikunda kugaragara cyane kuko hafi abantu 90% barayibasangana iyo babapimye.
Ikunze kugaragara iyo umubiri w’umuntu utagishobora gukora imisemburo ihagije yo mu bwoko bwa ‘insulin’ kuko ari yo ifasha mu kugenzura no kuringaniza isukari iri mu mubiri.
The Telegraph dukesha iyi nkuru itangaza ko abenshi barware iyi ndwara bataba babifiteho amakuru, mu Bwongereza ho nibura mu bantu 16, abarenze umwe baba barwaye diyabete yo mu bwoko bwa kabiri.
Abahanga mu by’ubuzima bagaragaje ibimenyetso icyenda byerekana umuntu urwaye Diabète n’uburyo yakoresha yivura. Ibyo bimenyetso ni ibi bikurikira:
- Inyota ikabije
Inyota ikabije ni kimwe mu bimenyetso bigaragaza ko umuntu yaba arwaye Diyabete yo mu bwoko bwa kabiri. Umwarimu muri Kaminuza ya Sheffield akaba n’impuguke mu gusuzuma no kuvura Diabète, Simon Heller, yagize ati “Abantu barwaye diyabete bisanga bagenda bagira inyota yiyongera mu gihe gito; ibi bishobora kuba ikimenyetso cy’uko isukari yabaye nyinshi mu mubiri.”
- Umunaniro
Umunaniro mwinshi na wo ushobora kuba ikimenyetso kigaragaza ko umuntu arwaye diabète. Heller yavuze ko Umunaniro ushobora guterwa na diabète mu gihe isukari iba yabaye nke mu mubiri, bigatuma utunyangingo tudakora neza.
Umunaniro ariko nanone ushobora no guterwa n’izindi mpamvu zitandukanye zirimo nk’umuvuduko muke w’amaraso cyangwa agahinda gakabije. Iyo uwo munaniro watewe n’ibyo rero ntabwo uba ari ikimenyetso cya diabète.
- Kubyibuha mu mayunguyungu
Mu gihe umuntu ukiri muto abyibuha byihuse ku gice cy’urukenyerero, bishobora kugaragaza ko arwaye diabète yo mu bwoko bwa kabiri. Prof. Roy Taylor wigisha muri Kaminuza ya Newcastle yagize ati “Nubwo uko umuntu akura, ashobora kubyibuha urukenyerero, ariko mu gihe bikabije umuntu afite nk’imyaka 21, bigaragaza ko ashobora kuba afite ibyago byo kurwara diabète.
- Kwihagarika buri kanya
Professor Heller yavuze ko kunyara buri kanya by’umwihariko nko ku bagore babikora mu masaha y’ijoro, bishobora kuba ikimenyetso cya diabète.
Yagize ati “Gushaka kunyara buri kanya biterwa n’isukari nyinshi mu maraso, kandi bigira ingaruka ku mpyiko ku buryo bigera aho kugenzura inkari bikaba ingorabahizi. Na ho kwishimagura mu gitsina ku bagore, byo biterwa na za microbes zitandukanye ndetse iyo bimaze igihe, bishobora kuba ikimenyetso cya diabète.”
- Indwara zibasira uruhu
Ikindi kimenyetso kigaragaza ko umuntu ashobora kuba arwaye diabète, ni indwara za hato na hato zibasira uruhu cyangwa se gukomereka umuntu ntakire vuba.
Heller yasobanuye ko ibi biterwa no kuba ubudahangarwa bw’umubiri bwo kurwanya zimwe muri izi ndwara bwagabanutse bigatuma igipimo cy’isukari kizamuka.
- Kutagira amarangamutima no kutita ku bintu
Hari ibindi bimenyetso bito umuntu ashobora kwibonaho akamenya ko arwaye diabète. Urugero ni nko kuba umuntu atakigira icyo yitaho, atakigira amarangamutima cyangwa yaragabanutse. Ibi byose rero, bishobora kuba ikimenyetso cy’uko umuntu arwaye diabète yo mu bwoko bwa mbere cyangwa ubwa kabiri.
- Kuba umuntu akomoka mu bantu diabète ikunda kwibasira
Ni ingenzi cyane kwisuzumisha diabète yo mu bwoko bwa kabiri, mu gihe umuntu wo mu muryango wawe ayirwaye biba bikwiye gufatwa nk’ikimenyetso cy’uko abo bahuje amasano na bo bashobora kuyirwara. Hari ubwoko bw’abantu ikunda kwibasira kurusha abandi nk’abakomoka muri Aziya no mu bihugu byo muri Caraïbes, bagira ibyago byo kuyirwara inshuro enye ugereranyije n’abandi.
Ni gute umuntu yakwirinda diabète?
Abahanga mu by’ubuzima bagaragaza ko ingano y’amafunguro umuntu afata igomba kwitabwaho kandi abantu bagakangukira gukora imyitozo ngororangingo kuko bifasha mu kuringaniza ibiro n’umubyibuho.
Ubushakashatsi bwagaragaje ko umuntu ukora imyitozo cyane bishobora kumufasha kugabanya ibiro, akabasha kugenzura no kuringaniza isukari mu mubiri bityo bikamurinda kurwara diyabete.
Gukoresha isukari si bibi ndetse n’ababyeyi babuza abana kuyikoresha barabahemukira gusa nanone wirinde kuyinywa ngo nurangiza wiryamire, uba ugomba gukora imirimo y’amaboko cyangwa se niba ufite akazi katabikwemerera, mu gihe ukavuyemo ugakora siporo.
Taylor yavuze ko abantu bakora akazi gatuma bamara igihe kirekire bicaye nko gutwara imodoka bituma batabona umwanya wo gukora imyitozo ngororangingo bafite ibyago byo kwandura iyi ndwara. Aba bagirwa inama yo kwisuzumisha bakamenya niba nta diabète bafite.
Ikindi ni uko abantu bakwiriye kwitabira kwisuzumisha iyi ndwara (check-up) bakamenya uko ubuzima bwabo buhagaze kuko abenshi usanga babimenya byarageze kure.


text:
Tariki ya 1 Mata, umunsi ufatwa nk’uwo kubeshya uhohotera bamwe
Umunsi wo ku wa 1 Mata buri mwaka ni itariki imaze kumenyerwa n’Abanyarwanda bamwe na bamwe ndetse no hirya no hino ku isi nk’umunsi wo kubeshya, ariko ufite n’amateka maremare.
Kugeza ubu abantu bamwe babifashe nk’umuco cyane cyane ku mbuga nkoranyambaga nka Facebook, Twitter n’izindi,
Paul Hakuzimana ukorera mu mujyi wa Kigali, waganiriye na IGIHE avuga ko mu gitondo yatunguwe bamubeshya atarabimenya, ati “Njye nabyutse mu gitondo barambeshya ngo Papa Francis yatangaje ko uruzinduko rwa (...)
Umunsi wo ku wa 1 Mata buri mwaka ni itariki imaze kumenyerwa n’Abanyarwanda bamwe na bamwe ndetse no hirya no hino ku isi nk’umunsi wo kubeshya, ariko ufite n’amateka maremare.
Kugeza ubu abantu bamwe babifashe nk’umuco cyane cyane ku mbuga nkoranyambaga nka Facebook, Twitter n’izindi,
Paul Hakuzimana ukorera mu mujyi wa Kigali, waganiriye na IGIHE avuga ko mu gitondo yatunguwe bamubeshya atarabimenya, ati “Njye nabyutse mu gitondo barambeshya ngo Papa Francis yatangaje ko uruzinduko rwa mbere azakorera muri Afurika azaza mu Rwanda, ngeze no ku kazi nsanga hari umuntu wanditse ngo umutoza w’Amavubi, Milutin ’Micho’ Sredojovic, ngo yirukanywe igitaraganya. Kuko nari ntaramenya iby’uyu munsi hari abo nari maze kubibwira numva ari inkuru ishyushye rwose kubesha si umuco w’abantu bazi ubwenge kuko bishobora kugira ingaruka mbi.”
Hakuzimana avuga ko kuri uyu munsi kubera ko hari abawufata nk’umunsi wo kubeshya, bamwe kwemera ibyo babwiwe nubwo babwizwa ukuri biba bigoye; bityo umuntu akaba yakwibaza uko abantu bawubona cyane cyane Abakristu.
Muri rusange ntitwakwemeza neza ko abafata uyu munsi nk’umunsi wo kubeshya atari Abakristu kuko usanga na bo bari mu bashyira mu bikorwa kubeshya kuri uyu munsi, nyamara umuntu akibaza na none niba uyu munsi bawemera kandi ubusanzwe kubeshya ari icyaha imbere y’Imana, nk’uko bigaragara mu gitabo cy’Iyimukamisiri kigaragara muri Bibiliya ntagatifu ku mategeko 10 y’Imana.
Amateka arebana n’uyu munsi.
Tariki ya 1 Mata benshi bakunze kwita “Poisson d’Avril” mu rurimi rw’Igifaransa yatangiye gufatwa nk’umunsi wo kubeshya mu mwaka w’1594 ku ngoma y’umwami w’Abafaransa Charles IX. Kuri iyi tariki ni ho umwaka mushya watangiriragaho muri iki gihugu bagendeye ku ngengabihe ya Julien “Calendrier Julien” . Abafaransa batangiraga umwaka bishima bahana impano zitandukanye cyane cyane ibyo kurya nk’uko bisanzwe kugeza ubu; ibyo biryo byabaga byiganjemo amafi.
Umwami Charles IX rero aza guhindura iyi tariki aca iteka ko umwaka uzajya utangira ku ya 1 Mutarama ariko ibi ntibyakuraho ko Abafaransa bakomeza kwishimisha ku ya 1 Mata ari nako bakomeza guhana impano; gusa bamwe muri bo batangira guhana impano z’impimbano (bihanywe no kudakoresha ukuri nk’uko byari bisanzwe ) cyane cyane iz’amafi ari na ho izina “Poisson d’Avril” ryakomotse.
Ibi rero byaje kuba akamenyero uko umwaka utashye, ari na ho uyu munsi waje gufatwa nk’umunsi wo kubeshya, biza kugenda bikwirakwira mu bihugu bitandukanye hirya no hino ku isi nk’Ubuholandi, Suede, Portugal, Leta Zunze Ubumwe z’Amerika n’ahandi hirya no hino ku isi harimo n’u Rwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Reka tubibutse ko Kwibuka Berthe Providence yari arwaye ikibyimba. Rubanda bavugaga ko yibye telephone akakirogwa. Nyamara uwiringiye Imana iramutabara kandi ntimutererana. Uru ni urugendo rurerure yanyuzemo rwogukira indwara ye. Reka twumve uko yaje gukira. Aha ngaha aravuga ukoyahanganye n’ikigeragezo cyo gufata mitiweli , ni mu gice cya kabiri cy’ubuhamya bwe .
Ati :“ Naje kujya kwa muganga, ariko nabwo gufata mitiweli byarangoye kuko kwifotoza, kugira ngo nkureho agatambaro kugira ngo umuntu abibone, … kereka nk’uwari kunkubita. Nubwo nagiye kubatizwa, nagiye nkihambiriye, nanze kuvanamo igitambaro: banyibiza mu mazi n’icyo kintu kimeze nk’agafuka nabaga mfite ku mutwe. Ubwo naje kugenda, mu rugo haza umu photographe aramfotora, ariko kugira ngo nkureho bamfotore ni uko abantu bose bagiye kwihisha bamfotora njyenyine nta muntu ureba. Nyuma nza kujya gufata mitiweli njyeze aho bayifatira nsanga ndazwi ( ndamamaye ) bati: ‘ Uriya ni mobile yibye’, kuko uwambonaga atanzi yabazaga icyo nabaye. Uwo abajije akamubwira atyo. ”
Ntiyigeze ajya kwivuza agamije gukira. Ngo yisabiraga urupfu.
Akomeza abisobanura ati : “ Nubwo nari ntangiye kwivuza, nagiye mvuga nti: ‘ Mana ndagiye ariko umfashe ngende mpfe’, kuko nari narifuje urupfu nararubuze. Ndavuga nti: ‘ Ahari nigera kwa muganga bakantera urushinge, nzahita mpfa ndangize kubabara bigeze aha ngaha. ’ kuko nubwo nasinziraga, nasangaga yamashyira […] nkasanga ayandi yashotse aho ndyamye mu myenda, nahoraga mpfura. Ndibuka rimwe nigeze nandika nsaba kujya muri korali n’undi mukobwa w’incuti yanjye ariko nkibaza, hari igihe bakora amasengesho ya korali yo kuraramo nkavuga nti: ‘ ese nibakora amasengesho yo kuraramo, njyewe nzajya ndyama gute? Nzajya mbigenza gute?’ Dore ko ntanavuga n’umwanya munini. Iyo natangiraga kuvuga, amashyira yahitaga aza mu kanwa, bikaba ngombwa ko njya ahantu hiherereye nkajya gucira, kuko aho naciraga nahasigaga isazi. Akenshi n’iyo nabaga mbumbuye umunwa kuvuga amasazi yahitaga azamuka.”
Ubwo nyine nta tike nari mfite, nifashishaga ku rusengero. Cyakora bampaye tike ingeza I Butare gusa ariko nta yo kugaruka narimfite . Mu rugo ho bari barambwiye bati: ‘ ni ubundi ni ibyo gupfusha ubusa nushaka wicare aho ngaho.’ Nagiye kwa muganga ari kuri itariki ya 28 Mata 2009 banyakira kuri 29 barambwira bati: ‘ uzagaruka kuri 29 Gicurasi .’ Gusubira mu rugo ntibyari bikinshobokeye kuko nta mafaranga yo gusubirayo nari mfite. Nahise mfata gahunda yo kuba ku bitaro. Nkajya inyuma y’ibitaro, ndara ngenda nkwepana n’abaganga, kuko ntabwo byemewe kuba kwa muganga batari bugukorere cyangwa batari bukuvure. Nasanze izindi mbabare kwa muganga. Hari uwangiriye impuhwe, ampishira utwenda, ampa no ku biryo; nubwo byari byapfuye bwose ariko kubera inzara sinigeze numva ko bipfuye ahubwo numvise biryoshye. Ubwo ntangira ubuzima bwo kubaho hanze, hari mu kwezi kwa gatanu imvura yose irankubita.”
Ngo Imana ni yo yamuhaye ubwenge bwo kubasha kwibeshaho kwa muganga muri ubwo buzima bugoye, ubwo yari ategereje ko umunsi abaganga bamuhaye ugera.
Ati: “ Imana ni yo itanga ubwenge. Naje kujya ndeba ahantu hari umuntu ubabaye, uba ufite umurwayi ukomeye atagomba kuva iruhande, nkamubwira nti:’ zana utwo twenda ntugufurire, zana ayo masahani nyakogereze’, noneho na we akamenya, akampa ku biryo. Kwa muganga abantu baje kugera igihe bantera ubwoba, kuko hari ahantu abantu bose batekeraga, barambwira bati: ‘ hariya haba ingwe ijya iza kurya amakara, nawe izakurya.’ Numva ngize ubwoba ariko kuko nifuzaga gupfa ndavuga nti: ‘ iyaba yari ije uyu munsi igahita indya.’ Imana yaje kuncira akayira nza kubona umudamu w’umukire utari ufite umurwaza. Si uko atari kubona umurwaza ahubwo ni Imana yabishatse, nsanga nta murwaza afite, ndamurwaza , ndagenda ndamwegera ariko yari amaco nyine nkamukorera isuku, nkamufurira, rimwe na rimwe ndetse tukanatemberana.
We yari afite uburwayi bukabije kuko nasanze na we kwa kundi umuntu ahumeka, umwuka ntiwasohokaga hanze, ahubwo winjiraga mu nyama. Noneho bamushyiramo sonde, umwuka ugasohoka muri sonde, wakuzura agapfundura, ugasohoka akongera agapfundikira. Turarwazanya nyine, ndamurwaza, yari afite bene wabo bakomeye bakaza kumusura bakambona, babona ukomeze bakiheba. Wa mudamu yaje kumpa amafaranga ibihumbi 60, 000. Arambwira ati: ‘ yafate uyabike, tuzajya tuyakoresha kuko nyine icyo gihe nari murwaje.’
Noneho Satani aza kumbwira ati: ‘ariko aya mafaranga n’ubundi ko ntazakira, nayakozemo tike nkitahira mu rugo?’ Undi mutima urambwira ngo ‘ariko wowe n’ubundi nugera mu rugo ko utazakira, waretse ukazapfira hano, aho kwirirwa uruha n’ubundi usubira mu rugo ujya gupfa nabi.’ Nsigaranye nk’icyumweru ngo mbagwe, wa mudamu yafashe ya sonde, ayikenyereraho arayihisha, kuko ntiyari yemerewe gutembera, tujya mu isoko ry’aho: angurira akabase, angurira igitenge, angurira kamambili, nari nagiye nta kintu na kimwe mfite. Turangije turataha. Ariko mu isoko batubona bakagira ubwoba. Na we babona ya sonde bakagira ubwoba.
Arambwira ati: ‘rero nanjye ninkira nzaza nkurwaze.’ Ubwo igihe cyanjye cyarageze, ndibuka batangiye kunkorera ari ku isaha ya saa yine. Bandangiza nka saa munani zirenga. Baje kumbaga, barangije bafashe umunwa barawasamura cyane nka kuriya imbwa zigira umunwa munini, bateruramo urwo runtu, baruvananamo n’igufwa ry’urwasaya n’amenyo byose bavaniramo hamwe.
Bamaze kubivanamo bashyiramo tige ubu ni yo ibamo. Uyu musaya wose mfitemo amenyo ane yonyine yo hejuru. Hasi nta yarimo harimo tige. Babaga bavanyemo uruntu rufite forme y’igishyimbo kinini rufite n’akajisho nk’ak’igishyimbo. Ndibuka ko bagiye kugipima kigapima ibiro bibiri. Nyuma y’uko bambaga, namaze iminsi ibiri muri koma. Naje kumenya ubwenge nsanga bambaze bakivanyemo. Ntibahise bakinyereka bakinyeretse nyuma y’iminsi ingahe kuko barakinyeretse n’ubundi, nsubira muri koma nk’isaha imwe.
Ariko hari undi mugabo wari ku ruhande rwanjye na we wari ugifite kimeze nk’iki cyanjye. We babonye bidashoboka baramubwira ngo natahe, bamwohereza nko ku wa kane , bamubwira ngo azagaruke ku wa kane babibonye ko azapfa ku wa gatatu kuko bari babonye ko atazabaho. We yarapfuye. Umugabo wa wa mudamu yaje kunsura n’umuvandimwe we bansigira juice , amazi n’amata. Nta murwaza nagiraga, cyane ko n’aho muri koma nta murwaza wari wemerewe kwinjiramo, ni abaganga bankoreraga nibo banyitagaho bakankorera byose. N’aho mviriyemo nta murwaza nari mfite. Uwo mugabo yansigiye amafaranga ibihumbi bitanu na nimero ya telephone ngo icyo nzajya nkenera cyose njye mubwira. Ndahamya ko iyo ari Imana nari ntangiye kubona kuko uwo mugabo sinari muzi n’uwo mudamu narwaje sinari muzi kandi uko yari ameze ntiyari abuze umurwaza ahubwo ni Imana yashakaga kungirira neza aho hantu.
Nubwo bitari byemewe, ariko murumuna wanjye yaje kuza kundwaza. Gusa yaje nyuma njye narageze kwa muganga kera n’ubundi. Hanyuma barankorera ndakira. Kwa muganga hari imbabare nyinshi kugeza ubwo basohoraga abantu mu ma chambre badakize kugira ngo binjizemo abandi. Ibitanda byari byabaye bike. Igihe cyarageze baransezerera mbura ayo kwishyura ibitaro, banshyira hanze kugira ngo abandi barwayi babone aho bajya. Ngeze hanze ni bwo nibutse ko mfite nimero ya wa mugabo, ndamuhamagara. Nti : ‘ badusezereye ariko nta tike mfite. Nta n’ayo kwishyura ibitaro.’ Arambwira ati: ‘ noneho ndaje.’
Byari nka saa yine angeraho nka saa saba. Arambaza ngo ‘ukeneye amafaranga angahe?’ Ndayamubwira, arayishyura yose amaze kuyishyura yose ampa na tike ndataha ngera mu rugo ndi gushima Imana. Nari mfite ifemba ryo gusubira I Cyangugu ngo bambone kuko bari baravuze ngo sinzakira, ngo ‘ ntazakira ararushywa n’ubusa.’
Ariko hari akandi kajambo kajyaga kanshimisha nsubiye inyuma gatoya : ‘ nari naragiye gusenga ahantu barambwira ngo nzakira. Ariko nkavuga ngo ‘ kubera ko nta kintu Imana yavuze kizabura gusohora, buriya nimara gukira nzahita mpfa.’ Ni ko nari mbizi.
Bakimara kubimbwira numvaga nzakira nk’uyu munsi ejo nkahita mpfa. Kuko nahise nizerera mu ijambo rivuga ngo ‘nta kintu Imana ivuga ngo ireke kugikora.’ Bityo nkavuga nti: ‘ Mana barambeshyeye ngo ni mobile, ngo kandi uwo baroze ntibamubaga, mbabarira singwe kwa muganga ahubwo ntahe abambeshyeraga babibone.’ Natashye nishimye , numva nagenda n’amaguru kandi ari kure kugira ngo ngereyo vuba. Ndataha ngezeyo barambona. Baza kunsura , abazaga kureba niba ari byo harimo n’abasabye imbabazi kandi narazibahaye bakavuga bati:’ natwe twarabivuze kandi twarabyemeraga , tubabarire nuko ndakira. ”
Nkimara kuva muri koma sinabashaga kuvuga. Bari barapfumuye hano mu muhogo niho umwuka wanyuraga mu kanwa nta kintu hakoraga. Ariko nari nagerageje kubwira umuntu ngo ambwirire mama ko twakize twenda gutaha hasigaye kuvanamo ako gapira ko mu muhogo kuko ariho nahumekeraga. Nabaga mfite sonde mu mazuru, mu gitsina hasi, kugira ngo ntasoba mu gitanda[ …] Bamaze kuvanamo iyo sonde ni bwo natangiye kuvuga. Mama rero twatashye abizi, yishimye, tugeze mu rugo dusanga yishimye, ariko icyambabaje ni uko nakize papa yarapfuye. Numvaga nshaka ko abona ko Imana ishobora byose kandi ko narenganaga. ”
Iyo mbonye Imana yarankuye aho hantu sinabasha kubyumva kuko n’undi wese uri kubireba ntiyabasha kumva ko icyo kintu kibaho, n’undi wese urimo kureba ifoto yanjye ntiyakwemera ko ibyo bintu bibaho ariko bibaho. Ni Imana yankuyeho umutwe wa kabiri insigira umutwe umwe nari naravukanye, ndashima Imana cyane ko yabikoze. Ngira ngo mbwire n’umuntu ufite ikibazo kimuremereye, n’ubwo abona bikomeye ariko hari Imana ikura mu rupfu igashyira mu buzima, ikura ikuzimu igashyira hejuru.
Kanda hano usome igice cya mbere cy’ubu buhamya :
Igice gikurikiyeho cy’ubu buhamya kirabageraho vuba …
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valantin Twiringiyimana